text:
Formula hevur styrkt sína støðu uttanlands, nú danska telefyritøkan, Complea, hevur vunnið Gazelle-heiðurin. Tað heldur Fróði Magnussen, sum er stjóri í Formula.
Tað er danska vinnulívsblaðið Børsen, sum letur Gazelle. Heiðurin verður latin smærri og miðalstórum fyritøkum í Danmark, sum hava havt ein serstakan vøkstur í nøkur ár.
Complea og Formula fóru undir samstarv fyri fýra árum síðan. Complea hevur havt javnan positivan vøkstur hesi árini, og fyritøkan hevur seksfaldað søluna síðani 2011.
Tað er KT-loysnin Totalview, sum Formula hevur ment, ið er ein av høvuðsorsøkunum til vøksturin, heldur Morten Hovaldt, stjóri í Complea.
Totalview er ein leiðsluloysn, sum Formula hevur ment til smærri og miðalstórar fyritøkur og stovnar. Loysnin hevur fleiri enn 100 túsund brúkarar í Føroyum og Norðurevropa.
Loysnin verður seld umvegis samstarvspartarnar í norðurlondum. Lokalir samstarvspartarnar hava tann fyrimun, at teir kenna tørvin á staðnum, sigur Fróði Magnussen.
FAKTA UM GAZELLE
Tað er Greens Analyseinstitut, sum stendur fyri tilnevningunum til Gazelle. Støði verður tikið í hagtølum frá Erhvervs- og Selskabsstyrelsen. Fyritøkur kunnu søkja um ikki at vera tilnevndar henda heiðurin. Árligu vakstrarúrslitini eru grundarlagið undir tilnevningini.


c: text/html

text:
Tógvhandilin hjá Vimu, er tógvhandil í Klaksvík, sum selur Føroysk pløgg, mynstur, tógv og tilhoyr. Vit halda til á Nólsoyar Pálls Gøtu 7c í Klaksvík.
Tógvhandilin byrjaði í 2001 við at selja tógv og uppskriftir men byrjaði skjótt at framleiða egnar uppskriftir sum eru at fáa um alt landið.
Í 2007 byrjaðu vit at framleiða “Vimu” troyggjur og onnur pløgg úr New Zelanskari ull. Tann mest kenda troyggjan vit hava framleitt er “Summarfestival” troyggjan.
Í dag verða “Vimu” vørur seldar um alt landið.
Tógvhandilin hjá Vimu hevur eisini heilsøluna av tí Íslenska tógvinum Lett Lopi, Einband, Álafos Lopi, Bulky Lopi o.a sum “Ístex” framleiðir.
Vit hava Føroyskt tógv frá Sirri, Navia og Snælduni og eitt stórt úrvæl av útlenskum tógvi frá m.a. Garnstudio (DROPS). Eisini hava vit spolar við New Zelenskum tógvi sum er vælegna til maskinbinding.
Vit senda um alt Føroyar, og geva tær eisini møguleika at heinta vøruna í okkara handli í Klaksvík. Eisini senda vit til alt Europa, og bjóða hetta so bíligt sum møguligt sambært prísum frá Posta.
Allir prísir á síðuni eru við MVG, og verður hetta trekt av um sent verður uttanlanda.

robotstxt: allowed

filter: keep


text:
Tríggjar verkstovur vera á fyrsta Listaskúlin á ferð, sum verður í Eysturkommunu. Ein av teimum er ein høvundaverkstova undir leiðslu av Rakel Helmsdal, rithøvunda v.m. Um verkstovuna sigur hon:
Vit ræðast ræðusøgur og vit elska tær. Frá vit vóru børn dámdi okkum at vera rødd undir tryggum umstøðum, at skelva av ræðslu væl vitandi um, at tað vit lósu/hoyrdu/sóu bara var ein søga.
At siga frá spøkilsissøgum í myrkri bara við stearinljósi, at nísta, tá onkur nam við teg ella ein hurð fór upp. Vit verða drigin at tí ræðandi og tað er stuttligt at finna uppá.
Júst tað fara vit at gera á hesi verkstovuni. Vit fara at leita eftir tí, sum vit ræðast mest og síðani pilka sundur og seta saman, benda og toyggja eina góða søgu burturúr. Vit fara at ræða hvønn annan undir tryggu umstøðunum í skúlanum við Gøtugjógv. Eitt vikuskiftið við hugna og óhugna, sum vit seint fara at gloyma.
Verkstovan er fyri bæði leik og lærd. Tey, sum eru von at skriva, fáa eitt skump og ein nýggjan vinkul og tey, sum júst eru byrja, fáa hjálp at seta ferð á og leypa upp frá. Verkstovan vendir sær til tey, sum fegin vilja skriva søgur, sum fáa hárini til at reisa seg
Vart tú á persónmenningarverkstovuni hjá Listaskúlanum í heyst, er hetta eitt frálíkt høvi til framhald, men tað er ikki neyðugt, fyri at vera við.
Skráin fyri vikuskiftið er at lesa HER.


text:
Týskland er í Miðevropa og er eitt av ríkastu londum í heiminum. Sum landamørkini eru nú, er tað ímillum tey yngstu ríkini í Evropa. Eftir annan heimsbardaga varð landið býtt í tvey ríki - Vesturtýskland, við vesturlendskari fólkaræðisskipan, og Eysturtýskland, sum var kommunistiskt. Men í 1990 vórðu týsku ríkini sameind aftur, og myndugleikarnir stríðast nú við at endurreisa búskapin í tí, ið var gamla Eysturtýskland, og at reinsa og rudda, tí at har varð illa dálkað, meðan kommunistarnir ráddu.
Týskland varð sameint 3. oktober 1990. Sameiningin stóðst av stórum mótmælistiltøkum ímóti eysturtýsku stjórnini, samstundis sum kommunisman í Sovjetsamveldinum fall. Berlinmúrurin, ið hevði verið ítøkiliga ímyndin av sundurbýtingini, varð brotin niður, og eysturtýskarar í hópatali flýddu til Vestur-berlins. Týska samveldisstjórnin, ið áður hevði høvuðssæti í Bonn, er nú flutt aftur til gamla høvuðsstaðin Berlin.
Týskland varð ikki savnað í eitt ríki fyrr enn í 1871. Fyri tað var týska fólkið í mongum sjálvstøðugum smáríkjum. Nú á døgum er landið í 16 landspørtum, nevndir Länder, og við einari samveldisstjórn, lík henni í USA. Hvør landspartur hevur sína egnu landspartastjórn, sum ræður fyri heimligum viðurskiftum, t.d. útbúgvingarmálum. Mangir týskarar kenna seg bundnar tjóðskaparliga at landslutinum, teir búgva í, og siga seg fyrst vera t.d. bayrar (úr Bayern) og so týskarar.
Í 16. øld fanst týski munkurin Martin Luther harðliga at katólsku kirkjuni og læru hennara. Fólk tóku undir við Lutheri og kravdu ábøtur í katólsku kirkjuni. Rørslan varð kallað trúbótin og viðhaldsfólk hennara protestantar (av at protestera, mótmæla). Trúbótin fekk størstu undirtøkuna í Norðurtýsklandi, og flestir norðurtýskarar eru enn protestantar. Í Suðurtýsklandi eru flestu fólk katolikkar.
Landslagið í Týsklandi er fjølbroytt, úr fruktagóða slættlendinum fyri norðan og vestan til snjóklæddu tindarnar í vøkru bayersku alpunum fyri sunnan. Eitt hitt kendasta og fagrasta økið í landinum er Schawarzskógur í Suðurtýsklandi, nevndur eftir myrka nálaskóginum, ið veksur har.
Mongu áirnar og grivnu siglingarveitirnar í Týsklandi eru týdningarmiklar fyri farmaflutningin. Á stóru áunum, sum t.d. Ríná, slitnar so at siga ikki sundur ímillum prámarnar, ið flyta ferðagóðs um alt Týskland og til onnur lond í Miðevropa. Í eystara parti í landinum verður nógvur farmur fluttur eftir Oder til Póllands. Uppi á landi eru framúr góðir vegir og gott og vælskipað jarnbreytarkervi.
Ongastaðni í Týsklandi er so nógvur ídnaður sum í Ruhrdali, hann er eisini fjølbygdasta øki í landinum, og stutt er ímillum stórbýirnar. Í 19. øld vórðu týskarar varðugir við, at nógv kol var her. Tað hevði við sær, at Ruhrdalur gjørdist jarn- og stálídnaðardepil, sum gjørdist grundarlag undir týskum tungídnaði og bilídnaði. Í fyrstuni varð kolið høgt í syðra parti í koløkinum, tí har lá tað ikki so djúpt. Hesar lindirnar eru nú uppi. Mesta kolið verður nú høgt í djúpum námum norðari í Ruhrdali.
Kolaøkið í Ruhr er tað størsta í heiminum, og har verður høgt bæði brúnkol og steinkol. Brúnkolið er so ovarlaga, at har verður bara grivið oman av og so høgt; men steinkolið liggur so djúpt, at djúpar slokur mega verða grivnar niður á lindirnar. Ruhrøkið er nú í svárari kreppu. Kolið er farið at ganga undan, og aðrar orkukeldur koma fyri kol. Avleiðingarnar eru stórt vinnuloysi.
Týski ídnaðurin varð bygdur upp av nýggjum eftir annan heimsbardaga. Nú á døgum er Týskland eitt av heimsins framkomnastu ídnaðarlondum. Framgongdin hevur fyrst og fremst staðist av stóra virkisídnaðinum. Týskar ídnaðarvørur, sum t.d. lastbilar, skip, amboð, hvítvørur og persónbilar av slagnum Volkswagen, Opel, BMW og Mercedes, eru høgt í metum og verða seldar um allan heim.
Týski ídnaðurin mentist so skjótt, at ov lítið av verkafólki var í landinum, og í 1960-árunum komu fleiri túsund fólk úr Turkalandi og Jugoslavia til Týsklands at arbeiða. Men tó at liviumstøður teirra batnaðu, hevur ikki altíð verið so lætt, tí mong hava verið fyri mannamuni og hava ikki fmgið týskan ríkisborgararætt. Síðan 1990 eru fleiri enn 1 mió. fólk, ið tala týskt, flutt til Týsklands úr Eysturevropa.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Berlin
Vídd: 356.910 km2
Fólkatal: 82.599.000
Alment mál: týskt
Átrúnaður: kristindómur 82%, aðrar 18%
Stýrirlag: fólkaræði, fleirflokkaskipan
Gjaldoyra: evra


text:
VØRUÚRVAL
Fjølbroytt vøruúrval
Vit hava í nøkur ár víðka um vøruúrvalið. Vit rágeva innan hita, rørlegging, ventilatión, sanitet, gólvhita, grønari orku og fleiri onnur. Vælumtókti kókandi kranin Quooker er sera snildur og saman við honum umboða vit eisini kaffikvørn og kaffi. Til virkir og stovnar umboða vit snøggu produktini frá Clean Management.
Teldupostur
Hevur tú spurningar? Send okkum endiliga ein teldupost! Vit svara øllum teldupostum og royna at svara skjótast til ber. hiti@hiti.fo
Ring
Vit svara vanliga telefonini millum 9-17 yrkadagar og leygardag 10-13. Eru átrokandi boð, so svara vit eisini tær. Vinaliga ring tel. +298 891717


text:
Føroya Pro Vita er ‘fyri lívi’. Sum einasti ‘pro-life’ felagskapur í Føroyum síðan stovnan í 1992, hevur virksemi umfatað upplýsing um mannavirðið hjá ófødda barninum, fosturtøku, eftir-fosturtøku-avleiðingar (Post Abortion Syndrom). Eisini hevur ProVita ráðgevarar knýttar at felagsskapinum, sum ráðgeva kvinnum og familjum, tá fosturtøka verður umhugsað ella tykist at vera einasta ella besta loysnin.
Javnan hava temadagar og fyrilestrar verið fyriskipaðir kring um landi øll árini. Felagskapurin veitir upplýsing til skúlaflokkar og áhugabólkar, t.d. innan kirkju- og samkomugátt, ið ynska at fáa hollari kunnleika til ófødda barni.
Kredan hjá Føroya Pro Vita er, at mannalívið er Guðgivið og byrjar við gitnað. Tí er eigur tað ikki at verða loyvt at enda eitt óføtt lív, eins og tað ikki er loyvt at enda eitt føtt lív.
Vísindinaliga er einki sum mótprógvar, at lívið byrjar við giting – tá allir arvaeginleikar hjá menniskjanum eru til staðar – eisini lýst við Lejeune-yvirlýsingini.


text:
Sterka Marjun var dóttir áðurnevnda Jenis Símunarsonar í Laðangarði. Hon giftist við Símuni í Niðurhúsum, ið seirri var bóndi í Kálgarði. Henda giftan var Jenisi hart ímóti, og tí vildi hann einki geva dóttrini í heimanfylgi; men Marjun svór, at hon skuldi ikki dvína fyri pápanum heldur enn Beinisvørði. Síðan tveitti hann henni Hargarbø.
Óførur stimbur var í Marjuni. Hon saksaði alla Keypajørð (tríggjar gyllin), meðan hon gekk við tvíburabørnum. Tá kendi hon annan fótin tyngri á sær, segði hon.
Tey høvdu fyrr til roysnis at bróta sperrur (seyðasperrur). Einaferð, sum tey fingust við at bera tara í Sumba, kom ein seyðasperra, ið send var hagar. Henda sperran, til tjúktar sum ein kálvsperra, var farin víða um Føroyar, men eingin hevði verið førur fyri at bróta hana. Pápin kemur út á bakkan til dóttrina og heldur fyri: “Hygg, Marjun mín! her er ein sperra, sum eg havi funnið.” “Gud fyriláti tygum! Hvat skal eg taka á sperru? Eg eri so útslipað av taranum”. “Forstortus meg! Royn tað kortini!” (Jenis hevði verið í Noreg, og haðan skuldi hann hava orðtakið: Forstortus). Hon tók við sperruni, ballaði hana inn í skjúrtafaldin, setti annan endan í síðuna og annan í lærið, bendi so á og breyt. “Á, Marjun mín! Nú gjørdi tú øllum Føroyalandi fyri skommum.” Tá segði Marjun, at hevði hon vitað tað, at sperran var farin so víða um landið, so skuldi hon aldri nomið hana. – “Ovgóð vart tú so at fara!” helt Jenis - hann hugsaði um giftuna.
Eina ferð, meðan Símun í Niðurhúsum, maður Marjunar, var í útlondum, gjørdi Jenis eitt kyrringartyppi í hagaparti hansara og slepti gimbrum sínum inn. Men Marjun fór upp um næturnar og burtur í haga til at ríva typpið niður og koyra gimbrar hansara úr aftur haga sínum. Ein morgun møtti Jenis henni, sum hon var á veginum heim aftur, og segði tá við hana, at hevði tað ikki verið fyri tað, sum hon bar undir beltinum (hon var við barn), so skuldi hon farið fyri eggina. Hon bað hann koma: hann skuldi fylgja.
Marjun hevði svorið, at hon skuldi ikki dvína fyri pápanum heldur enn Beinisvørði. Tá ið tíðindi komu í Laðangarð, at Marjun var deyð í barsilsong, segði Jenis: “Hyggið mær út! Vitið, um Beinisvørði stendur!” Ikki harmaði hann dóttrina meira.
Sterka Marjun var móðir at hinum viðgitnu Hargarbrøðrunum, sum sigast skal frá í næstu søgu.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Treytin fyri at fáa MasterCard Debit er, at tú hevur kontu í Eik. Fleiri ymisk MasterCard Debit kort eru at velja millum, alt eftir hvønn aldur tú hevur.
- MasterCard Debit Standard, er til tey 26 ára gomlu og uppeftir
- MasterCard Silver, er til tey 18-25 ára gomlu
- MasterCard Young, er til tey 13-17 ára gomlu
Harafturat bjóðar Eik MasterCard Debit Gull og MasterCard Debit Platin til privatkundar.
Til vinnukundar bjóðar Eik MasterCard Business Standard Debit, MasterCard Business Gull Debit og MasterCard Business Platin Debit.
GG! Náttina til 2. sunnudag í mánaðinum í tíðarskeiðnum kl. 01.00 - 05.00 ber ikki til at nýta MasterCard Debit kortið. Hetta tí, at SDC dagførir sínar skipanir í hesum tíðarskeiðnum og atgongd tí ikki er til on-line skipanirnar.
MasterCard Debit brúkarareglur pr. 1. september 2014
Sí kostnaðin fyri MasterCard Debit.
Sí yvirlit yvir gjaldoyrakursir, sum verða nýttir at umrokna við, tá tú rindar við korti í fremmandum gjaldoyra.


text:
Æða er sjófuglur og er í Føroyum alt árið. Æðan í Føroyum er serlig. Hetta er minsta æðuslagið í Atlantshavi.
Hon eigur á hellu, í bakka og eisini uppi í haganum. Hon sæst tó mest fram við strendurnar, har hon finnur sær føði.
Æða kavar niður á botn eftir skeljadýrum, krabbadýrum og øðrum smádýrum.
Steggin verður nevndur blikur. Steggin er bæði størri og litfagrari enn bøgan. Blikur er sera eyðkendur í sínum svarta og hvíta búna. Bøgan er myrka-reyðbrún.
Sjófuglur verður vanliga gamal, og teir flestu verpa bara eitt egg á hvørjum ári. Tó verpur teisti ofta 2 egg og æða upp í 6 egg.
Æða
- Longd: 60-70 cm
- Vekt: 1300-2800 g
- Flog: 95-105 cm
- Egg: 4-6


text:
Frida Poulsen saman við fýra modellum í hennara spennandi og nýskapandi avrikum, ið leikandi lætt vísa til føroyska tjóðbúnan, serliga reyðu buksurnar við grefligu splittuni hjá manninum. Frida, sum er úr Havn, lesur í Milano. Niðri undir sæst avrikið hjá Joan Jastrid Simonsen og Sigrun Nolsøe. Eisini her eru leðurbuksurnar hjá manninum spennandi, serliga breiði lummin fyri framman. Niðast síggjast tær tríggjar djørvu kvinnurnar í dómarapanelinum, Anna, Katrin og Katrina. Tær hava sett nýggjan standard í listarligum kjaki og tað í eini grein, tekstildesign, sum ikki hevur verið møtt av kontantum listarligum krøvum áður og so aldrin hevur fingið peningaligan stuðul, hvørki almennan ella privatan (Myndir: Birgir Kruse)
Púra óvæntað vóru tvær og ikki tríggjar virðislønir latnar, tá ein dómsnevnd fyri fullum húsum gjørdi úrskurð í kappingini Klæði, ið skapa føroyingin í Müllers Pakkhúsi í dag. Í drúgvari yvirskipaðari talu, grundgóvu dómararnir fyri hví eingin fyrsta virðisløn kundi latast við hetta høvið. Tað var Gluggaglæma og Tórshavnar kommuna, ið skipaðu fyri kappingini.
Heilstoypt úr Milano
Fremstu virðislønina, áljóðandi 15.000 krónur, fekk Frida Poulsen. Dan í Gong, Hanna Guttesen, Tóki Hoydal og Ragnhild Dam gingu í klæðunum hjá henni. Dómararnir Katrin Bonde, Anna Mortensen og Katrina í Geil søgdu soleiðis um avrikið hjá Fridu Poulsen:
"Eitt heilstoypt og nútímans mannfólkasett við týðiligum eyðkenni frá føroyska kvinnuskjúrtinum í buksunum og hettuni í troyggjumynstrinum. Kvinnubúnin hevur ein vágisligan yvirpart við humoristiskari detalju, ið sigur frá byrjanini til eina spennandi kvinnusøgu, sum tó ikki verður søgd fult út."
Dómararnir høvdu eisini hesa viðmerking til avrikið hjá Fridu Poulsen:
"Viðkomandi hevur tikið eyðkenni, so sum stríputa skjúrttoyið, skapið av einari hettu og løriftsserkin, og sett tað inn í annan og nútímans samanhang, sum áskoðarin beinanvegin kennist við. Eisini er hetta gjørt spælandi og lættliga í gerandisligum klæðum, og boðar frá vitan um, og eygað fyri at arbeiða við hugskotum og at skapa nýtt. Í so máta er uppgávan loyst. Mannfólkabúnin stendur sum ein liðug heild, meðan kvinnubúnin tykist meiri fragmenteraður. Her er yvirdeilurin sera áhugaverdur og forvitnisligur, við eini humoristiskari og originalari detalju í formi av lundanum, men verður tíverri ikki loftaður av restini av pløggunum, sum her er sett saman til eitt sett. Ynskiligt hevði verið, at viðkomandi tók fatur í yvirpartin hjá kvinnuni og arbeiddi við at fáa eitt heilt sett fram, í mun til orðaðu uppgávuna."
Joan Jastrid og Sigrun
Aðru virðislønina, áljóðandi 10.000 krónur, fingu Joan Jastrid Simonsen og Sigrun Nolsøe. Jóna Ólavsdóttir og Rói Nolsøe gingu í klæðunum Joan og Sigrun. Dómararnir søgdu soleiðis um teirra avrik:
"Sera væl úr hondum greitt, bæði í mun til val av tilfari og seyming, eins og tað týðiliga hevur verið arbeitt bæði við hugskotið og sniðum. Settini eru tó sera ymisk í mun til stíl, har mannfólkabúnin er ein væleydnað varatión yvir kenda føroyska mannfólkabúnan, meðan sera vakri kvinnubúnin í okkara eygum er ein tulking av føroysku náttúruni og tí væntar beinleiðis relatering til uppgávuna."
Dómararnir høvdu eisini hesa viðmerkimg til avrikið hjá Joan Jastrid Simonsen og Sigrun Nolsøe:
"Týðuliga sæst, at her er talan um tveir persónar. Hetta snotuliga par fer ikki somu leið og hava tey helst ikki sama aldur heldur. Tó, um ein hugsar Charleston, høvdu tey við einum góðum vilja kunna fylgst! Hon við boa-líknandi turriklæði og hatti, hann í myrkum selabuksum og hvítari skjúrtu. Bæði settini eru væl gjøgnumarbeidd í dygdartilfari. Hetta sæst týðiliga aftur í detaljum í mannfólkabúnanum, í staklutum í skjúrtini og í vestamynstrinum, sum hóskar sera væl til bundnu bakgrundina og tungu leðurbuksurnar. Buksurnar og vesturin hjá honum hava føroysku klædnaeyðkennini og sera flotta keppa-húgvan er ein original detalja, sum stendur væl til hini pløggini. Kvinnudraktin signalerar framtíð, er fantastiska flott í erva og hevur sera áhugaverdar detaljur. Ynskiligt var, at betri varð kannað og arbeitt við hugskotinum, so uppgávuorðingin um føroysk sereyðkenni í klæðum gjørdist meiri greið í kvinnubúnanum."
Dómsnevndin gav øllum teim luttakandi viðmerking í afturlatnum bjálva.
Grundgeving fyri ikki at lata fyrstu virðisløn
Djørvu dómararnir høvdu eisini gjørt eina yvirskipaða meting, ið tær allar tríggjar framførdu sum eina felags røðu, ið samstundis var ein viðmerking til øll tey innlatnu verkini og ein frágreiðing um, hví eingin fyrsta virðisløn varð latin. Talan, ið sanniliga eisini var eitt statement, var soljóðandi:
"At hava eina kapping innan føroyskan samleika við føroysku klædnaeyðkennunum sum arbeiðsøkið er bæði spennandi og harliga tiltrongt. At Tórshavnar Kommuna saman við Randi Vang og Jónhild Johannesen hava orðað, skipað fyri og sett fram hesar virðislønir eru vit bæði sum føroyingar og sum fakfólk, við visuellum samleika sum økið, sera takksom fyri. Saman hava uppgávulýsingin, tilgongdin og virðislønirnar lagt eitt høgt støðið, har tað ikki er løtuverk at skapa og virka tvey sett og samstundis loysa uppgávuna.
At skapa og virka pløgg er bæði visuelt og handaligt, men tykist hetta økið at vera bæði undirmett og undirment í Føroyum.
Tað er og verður ein farin tíð, tá neyð bókstaviliga lærdi nakna kvinnu at spinna, ein tíð, tá maður og kvinna arbeiddu saman og løgdu sítt besta í at virka úrdráttin so væl sum gjørligt. Tá varð mett um dugnaskap og hegni hjá einstaklinginum eins og lært varð frá sær, so bæði vitan og royndir ikki fóru fyri skeyti. Hetta menti støðið og úrdráttin, og tann sum tók við læru stóð bara sterkari við tí nýggju vitan, hann á henda hátt fekk.
Tað er í hesum andanum ein samd dómaratrio við bestu sannføring hevur gjørt úrskurð og viðmerkingar til ymsu settini, sum luttakararnir hava latið inn til kappingina. Hvør í sínum lag hava tey arbeitt seg fram til eina loysn uppá uppgávuna. Her liggja nógvar royndir, tankar og tímar aftanfyri tey einstøku settini, og er tað í hvørjum einstøkum føri alla æru vert. Tó vilja vit sum dómarar visa á, at tað tykist sum tann neyðuga kanningin og analysan av teimum økjum, sum uppgávan setur fram, í nógvum førum væntar. Hetta er bæði í mun til klædnaeyðkenni, samleika og eina greiða vision.
At kopiera er ikki tað sama sum at skapa og liggur ein heilt onnur vitan og aðrar royndir aftan fyri,og vildu vit fegnar sæð fleiri boð uppá nýhugsan innan nýtslu av klædnaeyðkenni føroyinga. Júst klædnaskapan og -handverk hevur áhugan og er gerandishandverkið hjá nógvum føroyingum. At leggja upp til menning av vitan og royndum innan hetta økið, har fokus verður sett á at hugsa sjálvstøðugt, at taka sær tíð at eksperimentera, at fara út á tað djúpa, har ongin annar skilur teg, og harfrá kunna geva eitt boð uppá uppgávuloysnina, er bæði visionert, viðkomandi og læruríkt fyri flest allar føroyingar.
At síggja onnur duga og tora, ger tað lættari hjá einstaklinginum at gera tað sama. Vitan og arbeiðshættir á einum øki viðførir øðrvísi hugsunarhátt og loysnir á øðrum øki. Vit hava vitanina latenta í landinum, vit eru frá gamlari tíð kend fyri gott handverk og just á hesum økinum kunnu vit skapa nakað í heimshøpið autentiskt og serstakt og samstundis menna tilvitan og tilvitsku hjá tí einstaka.
Vónandi verður hetta ikki einastu ferð, ein so visioner kapping verður útskriva, men heldur gerst ein afturvendandi táttur. Og vónandi verður okkara úrskurður og kritikkur loftaður soleiðis, at saman við teimum virðismiklu royndum, sum luttakarin í arbeiðnum við hesi uppgávuni hevur gjørt sær, aftur er til dystin fús næstu ferð.
Tó verður ynski sett fram um, at boða verður frá kappingini í góðari tíð, møguliga hálvt til eitt ár frammanundan, so fólk kunnu seta tíð av at loysa rúgvismiklu uppgávuna. Sjálv uppgávuorðingin kann tó almannakunngerast við hesi somu tíðarfreist, fimm mánaðir."
Eftir taluna vóru tey 11 verkini sýnd fram og mett av dómarapanelinum og síðani vóru virðislønirnar givnar – allar, uttan hin fyrsta, áljóðandi 25.000 krónur, sum ikki varð givin.
Saman verða vit sum hundrað!
Snópisligt, hildu fleiri, meðan onnur hildu hetta verða eina góða avbjóðing og tiltrongda áeggjan. Ella sum frásøgumaðurin og samskiparin av 100 ára haldinum hjá Tórshavnar kommunu segði, tá hann at enda tók saman um:
"Dómsnevndin hevur gjørt av, ikki at geva mær ein brævbjálva við fyrstu virðisløn í til kappingina í ár. Tær lætnu virðislønirnar verða sostatt tær, sum eru givnar, og ikki fleiri. Av øðrum trini, tí næsthægsta í føroysku tekstiltrappuni, fari eg sostatt at at ynskja tykkum til lukku, ið hava vunnið - takka tykkum øllum, sum so trúliga hava verið við og latið spennandi verk inn til bæði mann og kvinnu í føroyskum framtíðarbúnað.
Av øðrum trini í næsthægstu føroysku tekstiltrappuni anno 2009, fari eg at ynskja tykkum, ið hava vunnið, til lukku og takka tykkum øllum, sum so trúliga hava verið við og latið spennandi verk inn til bæði mann og kvinnu í føroyskum framtíðarbúnað. Nú er høvið at skoða modellini og tey verk, tey bera uppi á sær hesa sjáldsamu løtu, sum aldri kemur aftur. Grípið dagin, grípið løtuna og njótið føroysku búnarnar og kjakið, sum neyvan verður einki. Júst tað er endamálið og kjarnuvirðið í og við sannari list; at gera mun, bjóða av og skapa kjak. Saman flyta vit tá mørk og saman verða vit tá sum hundrað!"
Armslongdarprinsippið
Fyriskipararnir hava virt ásetingarnar í armslongarprinsippinum The Arm's Length Principle, og virt dómaraúrskurðin.
Eftir stendur helvtin av virðislønini, sum í alt var 50.000 krónurnar. Hetta er fyrstu ferð at pengar hava verið settir til listargreinina klædnasniðgeving. Greinin hevur aldri fingið stuðul, hvørki almennan ella privatan, hóast øll fáast við hana. Helst er hetta trupuleikin, at øll eru við og eingin metir um dygdir ella tað øvuta.
Vit stovna ein grunn...
Sjálvur vil eg skjóta upp, at nú er dagurin upprunnin, at tað almenna, fyrst og fremst Menta- og Vinnumálaráðið, og síðani vinnulívið við klædnafyritøkum sum Guðrun & Guðrun, Sirri og fleiri, hvør í sínum lagi leggja somu upphæddina omaná og skapa eitt støði og forum fyri hesi listagrein, sum so nógv fólk fáast við og sum kann skapa so sterkar meiningar, sum hendingin í Müllers Pakkhúsi í dag bar boð um.
Hugstoytt rýmdu fleiri við teirra pløggum. Tí er lítið og einki eftir at síggja og framsýningin letur aftur longu í dag, sama dag sum hon lat upp.


text:
AVVARÐANDI
Vitjunartíðir og reglur
Vitjunartíð
Er frá kl. 15.00-16.00 og 19.00-20.00. Vitjan í úrtíð skal avtalast við starvsfólkið.
Hvílitími
Er frá kl. 13.00-14.00
Telefon til sjúklingin
Avvarðandi, ið skulu ringja til sjúklingar, kunnu ringja til
Tlf. 40 45 53. Hetta er ein tráðleys telefon, ið verður nýtt eftir avtalu við røktartarvsfólki
Ringjast kann til sjúklingarnir hesar tíðir:
Kl. 09.00-11.30 og kl. 14.00-21.00
Blómur
Avskornar og turkaðar blómur kunnu vera á deildini, ikki plantur við mold.
Royking
Klaksvíkar Sjúkrahús er roykfrítt økið.
Andlát
Faldari finnist á seingjardeildini, við vegleiðing í samband við andlát og jarðarferð.


text:
- Amerikanarar fingu Trump; meðan vit fingu ein annan Guðleysan socialistiskan prump
- 150.000 polakkar savnast grundlógardagin og siga: Her er Jesus Christus kongur; Nei til islam!
- FKJ húsmøti, 19. Mai 2018
- Eg stuðli Ísrael túsund prosent ganga sjey, og tað skalt tú bara vita og finna teg í, ella ikki; tú um tað
- Made in Israel
- Hvør veikt er títt hjarta, tú vesturlendska endatíðarinnar sáttmálabrótandi teys
- Trý sløg av tungum, í Guðs alvísa ráði, til trý ymisk endamál
- USA opnar sendistovu í Jerusalem; JE-HO´-VAH signi Ísrael; og latum oss biðja um frið Jerusalems
- Hvussu Guð bygdi Free Presbyterian Church í Ulster, USA, Afrika, Australia, og í Nepal
- Kim Clement var sannur prophetur; hann propheteraði, at Trump fór at verða forseti (ikki onkur heks), um ISIS, og at N. og S. Korea fóru at einast
- Guð segði longu, gjøgn Esaiah, at tungutala fór at ljóða sum stamandi varrar (jibberish), so hvat mølma tit spottarar um?
- Bíblian lærir, at tað eru trý sløg av tungum; (so lat ongan fáa teg at kasta út pinkubarnið við baðikarsvatninum)
- Einans tríggjar grundir fyri uppafturgiftu 4
- Einans tríggjar grundir fyri uppafturgiftu (3)
- Einans tríggjar grundir fyri uppafturgiftu (2)
- Hvat samfelag hevur Christus við Platon? líka lítið sum ljós við myrkur!
- Einans tríggjar grundir fyri uppafturgiftu (1)
- Vána hirðar ávara ikki um Guðs dóm: tí teir trúgva ikki á hann; og tí at teir elska mammon og sítt egna syndiga skinn; einkið annað
- Ung kvinna tók yvirdosu og fór til helvitis. Má hennara ávaring vera ein skakandi ávaring til tín, til Bisp og hans ófrelsta prestapakk – ikki minst Anne-Jeze-Mette-Bel, og villleiðaran Heina í Skoruni
- Lat meg taka bjálkan úr tínum blinda eyga viðvíkjandi døming
- FKJ húsmøti, 7. Apríl 2018
- Fer javnaðarflokkurin í smildur og doyr út í Føroyum, so geyli eg eitt ferfalt Halelujah á vaglinum í Havn
- Orðini hjá HARRANUM eru skír orð
- Tí tók eg burtur video eftir granskarar í Brazilia
- Fløt jørð? Ja, uttan iva (Tí ein mikrubylgju-sendari gevur signal yvir 235 km burturi; og hesi signal ferðast bara í beina sjón-linju!)


text:
Búnaðarstovan sigur frá, at landsseyðasýninin verður í tíðarskeiðinum 13 til 15. november 2014 á Búnaðarstovuni í Kollfjarðardali.
Seinasta freist fyri tilmelding er mánadagin 10. november 2014 kl. 1500.
Landsseyšasżningin 2014
Landsseyšasżningin veršur eins og sķšstu įrini, at sżnsmenn
fara śt ķ ųkini at sżna. Hetta veršur ķ tķšarskeišnum 13. til 15. november
2014.
Fyri at luttaka ķ landsseyšasżningini, skal seyšurin hava
fingš eina vįttan uppį, at hann er sżnašur į lokalari sżning av 3 sżnarum,
harav 2 skulu vera góškendir. Sama vįttan, sum var brśkt av sżnsmonnunum sķšsta
įr, veršur brśkt aftur ķ įr. Hetta skjal kann takast nišur av heimasķšu
Bśnašarstovunar. Seyšurin skal meldast til landsseyšasżningina į Bśnašastovuni
ķ sķšsta lagi mįnadagin tann 10. november 2014 kl. 15.00. Luttųkugjaldiš er
200,- kr. pr. seyš, sum veršur flutt Bśnašarstovuni į konto 6460-171.966.3. Tį
meldaš veršur til, skulu sżnsvįttan og kvittan fyri luttųkugjald sendast
Bśnašarstovuni samstundis.
Valdir verša5 góškendir sżnsmenn, umframt ein samskipari
og ein skrivari.
Tį tęr lokalu sżningarnar hava veriš, fara valdu sżnsmennirnir
runt til ųkini at sżna 3 teir vakrastu vešragjólingarnar, tann besta veturgamla
vešrin og tann besta vešrin 2 įr ella eldri.
Samskiparin setir seg ķ samband viš ein persón śr ųkinum, sum samlar vinnandi
seyširnar frį viškomandi sżning į einum staš. Hetta er tó treytaš av, at teir
eru meldašir til landsseyšasżningina. Sķšan fara valdu sżnsmennirnir śt at sżna
viškomandi seyšir.
Sżnshįttur: seyšurin veršur sżnašur eftir einum stigaskala frį 0 10 fyri
įvikavist bein framman bein aftan horn ull heildarmynd.
Mįtini frį teimum lokalu sżningunum verša nżtt. Sżnsmenninir sżna hvųr sęr, og
tį lišugt er į einum staš, verša sżnspappķrini hjį teimum5 dómarunum
handaš skrivaranum til varšveitslu.
Tį allur tann tilmeldaši seyšurin er sżnašur, skulu sżnsmennirnir velja
trķggjar teir vakrastu seyširnar burtur śr. Hesir verša valdir millum tey 8
lombini, iš hava fingiš flest stig. Sami hįttur veršur nżttur at velja vakrastu
vešrar śt. Seyšur nr. 1 2 3 og vakrastu vešrar verša valdir śt į
Bśnašarstovuni. Sżnsmennirnir koma at hava myndir at styšja seg til, tį teir
skulu velja teir vakrastu seyširnar.
Aftanį, at vakrastu seyšir og vešrar eru funnir, skulu sżnsmenninir taka stųšu
til mųguligar śrvalsseyšir millum hesar. Um seyšur nr. 1 ikki kann verša
śrvalsseyšur, kunnu 2 og 3 heldur ikki verša. Śrvalsseyširnir verša valdir viš
meiriluta millum teir trķggjar dómararnar.
Sżnsmašur, iš er ógegnigur, hevur skyldu at boša samskiparanum frį.
Vegleišing fyri sżn av brundseyši kann lesast į heimasķšu Bśnašarstovunar www.bst.fo


text:
Vanlukkutryggingarlógin, sum kom í 1966, er alt ov gomul og ótíðarhóskandi. Endmálið við tryggingini er at veita endurgjald til tey, sum eru úti fyri einum óhappið, vil illa til og fólk lata lív verður endurgjald veitt til tey, ið eftir sita, eisini verður serligt endurgjald latið fyri hvørt barnið, ið er undir 18 ár.
Um tú gerst óarbeiðsførur kanst tú fáa endurgjald fyri skaðan og út frá, hvussu nógv av arbeiðsførleikanum tú hevur mist.
Broytingar neyðugar
Samtak mælir til at endurskoða lógina, eitt nú mugu upphæddirnar fyri deyða ella álvarsligt avlamni hækkast munandi umframt at ásetast skal, at ein persónur, sum fær skaða, skal hava ávegis endurgjald innan 1 ár og málið skal verða endaliga avgreitt innan 5 ár.
Sí eisini talvuna niðanfyri, sum er frá Føroya Lívstrygging. Upphæddirnar eru galdandi frá 01.01.2008
Harumframt fært tú endurgjald fyri sjúkraviðgerð og uppvenjing fyri at minka um avleiðingarnar av skaðanum og fyri at tryggja bestu heilsubót.


text:
Ofta spurdir spurningar
- Hvussu nógva breiðbandsferð havi eg tørv á?
Tá tú hyggur at Televarpinum um breiðbandið, brúkar Televarpið upp til 5 Mbit, so tú skalt minst hava eitt 10 Mbit breiðbandshald fyri at hava nakað eftir til aðra internetferðslu. Ynskir tú at síggja Televarpið á fleiri tólum samstundis, er neyðugt at hava hægri ferð á breiðbandinum. 4 tól samstundis krevja tískil 20 Mbit.
- Hví virkar ikki at hyggja á telduni?
Televarpið á netinum er krypterað og krevur ein serstakan spælara, sum í løtuni virkar best á Internet Explorer og ikki á Chrome og øðrum kagum. Tí viðmæla vit Internet Explorer, og hann fært tú her
Tá ið tú hevur tikið Internet Explorer browsararan niður og hevur installerað hann, finnur tú spælaran her. Tá ið spælarin er installeraður, er gjørligt at síggja Televarpið á telduni.
Vit hava fyrr viðmælt Firefox, men vegna broytingar hjá Firefox, í nýggjastu uppdatering er hetta ikki møguligt longur. Vit arbeiða tó við einum nýggjum avspælara, sum kann brúkast á fleiri ymsum kagum og kunnu vit vónandi lata upp fyri hesum innan stutta tíð.
- Hvussu fái eg Televarpsappina?
Appin til Televarpið er tøk til IOS og Android. Trýst á leinkið niðanfyri fyri at taka appina niður.
App Store:
- Hvar kann eg síggja Televarpið á netinum?
Til ber at hyggja eftir Televarpinum á upp til 5 tólum samstundis. Tú kanst hyggja at Televarpinum í sjónvarpinum, á snildfonini (iOS og Android), á teldlinum (iOS og Android) og á telduni
Windows og Mac riggar bert á Internet Explorerbrowsara – Tak Internet Explorer niður her. Tá ið tú hevur tikið Internet Explorer browsararan niður og hevur installerað hann, finnur tú spælaran her. Tá ið spælarin er installeraður, er gjørligt at síggja Televarpið á telduni.
- Eg fái ikki nýggju appina fram?
Tað kann koma fyri at, tú ikki fært ta nýggju appina fram, um tú hevur eitt tól, ið hevur Android. Hetta kemst av, at tólið, tú brúkar, hevur eina stýringsskipan, sum er eldri enn 5.0.
Tann nýggja appin klárar ikki at koyra á einum Android-tóli, sum koyrir á eldri stýringsskipanum. Hetta kemst av, at Google ikki uppdaterar webviewarin á eldri stýringsskipanum, og tí kunnu tólini ikki brúka HTML5, ið nýggja appin koyrir á. Eisini hevur hetta nakað við tryggleikan at gera, av tí at webviewarin ikki verður uppdataraður.
Um so er, at Android versjónin er av einum eldri slagi, kann appin virka kortini, tó við avmarkaðum møguleikum og við einum gomlum sniði.
- Hvørjar rásir síggi eg á netinum, sum eg ikki síggi í sjónvarpinum?
Hesar rásir eru at síggja
í Stórapakkanum:
- DR-k
- Cartoon Network
- CNN
- Comedy Central
- Viasat Hits
- ViasatExplorer
- Viasat History
- Viasat Nature
Í Grundpakkanum og Familjupakkanum:
- DR-k
- Hvussu fái eg Televarp?
Um tú vilt hava Televarp ber til at fara inn á eitt av sølustøðunum kring landið og velja tær tað hald, sum hóskar best. Trýst her fyri at koma til sølustøð
Haldið: Fyri at fáa Televarp mást tú hava samleikaprógv við. Koyrikort ella pass eru best. Skrásetingin verður framd á staðnum. Fyri at fáa Televarp skal gjaldsavtala stovnast umvegis GS. Tá skrásetingin á netinum er framd verður sáttmáli skrivaður út í 3 eintøkum. Ein til tín, ein til sølustaðið, og ein til Televarpið.
Móttakarin: Móttakaran kanst tú keypa á sølustaðnum.
- Hvussu nógv kostar Televarpið?
Televarpið bjóðar trý ymisk hald: Grundpakkin, Familjupakkin og Stóripakkin.
Sama hvønn pakka tú hevur, kanst tú eisini hyggja at Televarpinum á snildfon, teldli og teldu, har tú um breiðbandið kanst hyggja at øllum rásunum í tínum haldi.
Umframt mánaðarliga pakkagjaldið er kortleiga upp á kr. 38,- ið verður lagt afturat mánaðargjaldinum.
Gev gætur: Tað er ikki ein treyt at hava Televarpspakka fyri at síggja Kringvarp Føroya. Ein pakki frá Televarpinum frítekur teg ikki fyri, umframt gjøld til Televarpið, at rinda møguligt lógarfest hyggjara- og/ella lurtaragjald til Kringvarp Føroya.
- Hvør útgerð krevst heima?
Fyri at síggja Televarpið krevst ein vanlig UHF útiantenna, sum kann taka rás 21 til 69. Antennan skal peika so beint sum gjørligt móti Televarpssendaranum í økinum, har tú býr. Sýnið til sendaran skal sjálvsagt eisini vera so frítt sum til ber. Sí yvirlit yvir sendistøðir her
Inniantenna v/forstyrkjara kann í summum førum nýtast, men Televarpið mælir til at nýta útiantennu. Afturat tí, at inniantenna ikki gevur eins sterkt og reint signal til móttakara/sjónvarp, sum útiantenna, so órógvast hon eisini av ymsum signalum í rúminum, t.d. fartelefonsignali.
- Hvat um allar rásirnar ikki eru at síggja á listanum?
Um tú ikki sært allar rásirnar á listanum, kann tað vera, tí trupulleikar eru við tínari antennu ella innstillingum. Kanna signalstyrkina. Er hon umleið 80 %, kanst tú lesa rásirnar inn av nýggjum. Kanna fyrst, hvørjar rásir eru burtur.
Rásyvirlitið sæst her. Um rásirnar, sum er burtur, liggja á sama frekvensi, kann ein frekvensur vera óvirkin. Ring tá til Televarpi á 340 340 fyri at fáa nærri kunning.
- Hví mangla nakrar rásir í móttakara mínum?
Ein frágreiðing kann verða at tín móttakari ikki hevur nóg gott antennusignal. Sí spurning um antennusignal. Hetta kann hava við sær, at tá rásirnar verða lisnar inn í móttakaran, koma ikki allar rásirnar inn.
Signal styrkin varierar, alt eftir hvat slag av móttakara kundin hevur. Sí hvat er gott antennusignal.
Sí longur niðri, hvussu tú kannar antennusignalið
Sí longur niðri, hvat er gott antennusignal
- Eg eri flutt/ur og havi sett Televarpsmóttakaran til aftur, men nú stendur "Intet signal" á sjónvarpsskíggjanum. Hví?
Orsøkirnar kunnu vera fleiri. Tað kann antin vera at tú hevur skeiva antennu, ella at tú ikki hevur lisið frekvensirnar (týddirnar) inn frá tí sendaranum, sum tú nú skalt móttaka signal frá.
Nulstilla móttakaran sambært brúkaravegleiðing til móttakaran/flatskermin og les rásirnar inn av nýggjum. Um tú býrt í øki, har møguleiki er fyri at fáa signal frá fleiri sendarum, mælir Televarpið til at rásirnar verða lisnar inn manuelt. Tá fært tú brúk fyri sendistøð yvirlitinum Trýst her.
Um tú framvegis hevur "Intet signal", vinarliga kanna antennuviðurskiftini á nýggja bústaðnum.
- Hví stendur "Ingen adgang - Ingen kort" á sjónvarpsskíggjanum?
Kanna fyrst at haldarakortið situr í móttakaranum, og um tað situr rætt í. Í flestu móttakarum skal kortið venda við baksíðuni upp (á baksíðuni er strikukota og kortnummar) og endin við flísuni fyrst inn.
Í onkrum føri krevst ávís kortseria til móttakaran, t.d. um móttakarin er av slagnum Digiality T-2001 CX. Ring til Televarpið á tel 340340 fyri at fáa nærri kunning tí viðvíkjandi.
Um kortið situr í einum CA-moduli í flatskíggjanum skal chippið venda ímóti forsíðuni á modulinum, soleiðis at strikukodan á tv-kortinum og modulinum eru á somu síðu. Strikukodan vendir inn ímóti skerminum, og chippið móti veggnum.
Í ávísum førum kunnu vera trupulleikar at fáa uppdaterað kortið í einum CA-moduli ella at fáa tað at virka saman við sjónvarpinum. Um so er ber til at fáa staðfest við t.d. at seta kortið í ein annan mótakara.
- Hví stendur "Kortet har ikke rettigheder at dekode" á sjónvarpsskíggjanum?
Her eru tríggjar møguligar orsøkir:
1. Tað kann vera tí at rásin ikki er við í tí haldinum, sum tú rindar fyri. Rásinnihaldið í hvørjum pakka sær, er at síggja her.
2. Tað kann vera tí at haldarakortið ikki er dagført. Hetta kann standast av, at kortið ikki hevur verið brúkt í eina tíð, t.d. vegna eina ferð í útlandinum. Dagføring av kortinum fer í gongd, so skjótt móttakarin/flatskermurin verður tendraður. Vel eina av rásunum, sum er í tínum ráspakka (ikki galdandi fyri fríu rásirnar Rás 1 og SvF), og lat standa frá í uml. 30 min. Um ikki rásirnar tá síggjast, er 3. orsøkin møguliga uppá tal, ella kortið og móttakarin mugu kannast nærri. Ring til Televarpið á tel 340340 fyri at fáa fleiri upplýsingar.
3. Tað kann vera, at haldið er í eftirstøðu og at haldarakortið tískil er stongt. Ring til Televarpið á tel 340340, um ivamál er um inngjaldingar og eftirstøðu. Er kortið stongt, verður tað latið uppaftur, so skjótt eftirstøða er goldin.
- Hvat kann eg gera tá fráboðan á skerminum sigur "Ugyldigt kort"?
Tá sigur skipanin frá, at kortið ikki er góðkent. Eitt mistak kann vera hend undir skrásetingini. Ring 340 340 og greið frá trupulleikanum.
- Hvussu kanni eg antennusignalið?
Televarpskassan FT001-HD og TV HD-2
Trýst tríggjar ferðir á "Info" kanppin. Niðast í rútinum síggjast tvey signaltøl fyri styrki og kvalitet. Vísa tølini 80-90% er signalstyrkin er góð.
- Hvat er gott antennusignal?
Byrja við at hyggja í yvirlitið: Í hesum bygdum/býum sæst Televarpið
- Trýst her
Vissa tær at møguleiki er at síggja Televarpið í bygdini/býnum, har tú býrt.
Fá til vega eina útiantennu, sum tekur rás 21 til 69 á UHF bandinum.
Eru fleiri móttakarar/sjónvørp, sum skulu taka signal frá somu antennu, kann vera at tú fært brúk fyri einum antennuforstyrkjara.
Televarpið mælir til at brúka útiantennu heldur enn inniantennu.
- Hvørjar rásir deila pláss og nær?
Nickelodeon og VH1 deila pláss. Nickelodeon sendir frá kl. 05.00 til kl. 17.00, og VH1 sendir restina av tíðini.
DR Ramasjang og Viasat Family deila eisini pláss. DR Ramsjang sendir frá kl. 05.00 til kl. 19.00, og Viasat Family restina av tíðini.
- Kann eg brúka mítt gamla sjónvarp til tann nýggja móttakaran?
Ja, øll sjónvørp kunnu brúkast til Televarpsmóttakararnar. Kaðal at seta ímillum sjónvarp og móttakara fylgir við í eskjuni, tá nýggjur móttakari verður keyptur.
Fleiri av teimum nýggjastu sjónvørpunum hava HDMI-inngongd í staðin fyri scart-inngang, her ber til at keypa kaðal við HDMI at seta ímillum.
- Hvat er kontonummarið hjá Televarpinum?
Hesi eru kontonumrini hjá Televarpinum:
Bank Nordik: 6460-164.696.8
Eik: 9181-137.928.5
Suðuroyar Sparikassi: 9870-101.911.3


text:
Stuðulsavtala gjørd við Eik
TB | 13/03/16
Eik Banki fegnast um at kunna stuðla ítróttinum í suðri.
Stuðulsavtalan millum Eik og TB passar væl til Eik, sum er ein lokalur banki, ið hevur sítt virksemi í tí lokala økinum, bæði innan tað almenna, vinnuliga og privata. Við teimum málsetningum, sum TB hevur sett sær, er avgjørt áhugavert at stuðla ítróttinum her suðri.
Stuðulavtalan umfatar Effo liðið og U-14 dreingjaliðið hjá TB.
Vit ynskja TB eitt gott kappingarár, sigur Róin Schrøter, deildarleiðari hjá Eik í Suðri
Formaðurin í TB, Niels Pauli Eysturberg , fegnast um at Eik Banki viðvirkar til at menna fótbóltin, og at hædd er tikin fyri at stimbra tann unga partin av fótbóltinum, her suðri.
Hann er sera glaður fyri avtaluna við Eik, og tað er sera týdningamikið, at vinnnan er við til at stuðla einum felag sum TB.


text:
Árliga landsinnsavnignin hjá Bláa Krossi er leygardagin komandi, 6. mai. Sum er mangla bússuberar í Tórshavn.Vit hava verið á heimasíðuni hjá Bláa Krossi og nápað hesa søguna:Hjálpið børnunum við at ganga við bússu. Størsta avbjóðingin er at fáa nóg
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby


text:
Genturnar spæla steypafinalu leygardagin
Gentur U14 hava spælt seg í steypafinaluna, og leygardagin skal slagið standa. Dysturin móti AB/B71 verður spældur á Tórsvølli kl. 14:30, og fjepparabussurin koyrir kl. 13:15. Øll eru meira enn vælkomin at stuðla okkara liði!
Vegurin til finaluna um Eilif Arge-steypið, byrjaði við 4-2 sigri á EB/Streymi, í einum jøvnum og spennandi dysti. Í fjórðingsfinaluni møttu vit NSÍ, har okkara gjørdu bart við stórsigri, heili 18-0.
Hálvfinalan móti B68 gjørdist sera spennandi. Okkara komu sannførandi til hálvleiks við 4-1 leiðslu. Í 2. hálvleiki megnaðu gestirnir at skora 2 mál, til 4-3, og spenningur í av álvara. B68 fingu tó ikki fleiri mál, og minuttin fyri fulla tíð, fingu vit seinasta málið og vunnu sostatt 5-3.
Við Mass Anthoniussen á odda hava genturnar havt eitt megnar ár higartil. B-liðið hevur klára seg sera væl og liggja á 4. plássi, og A-liðið liggur á 2. plássi, 2 stig aftanfyri HB, við einum dysti til góðar.
Ágrýtnu genturnar hava vant nógv og væl, og víst ein hugburð, sum onnur ítróttarfólk kunnu læra nógv av. Og fyrsta lønin fyri stríðið er so finalupláss leygardagin.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Aldursbólkar
U7 (f. 2011 ella seinni)
U9 (f. 2009-10)
U11 (f. 2007-08)
U13 (f. 2005-06)
U15 (f. 2003-04)
Undantak til aldursbólkarnar verður bert givið, um leikarin er skrásettur hjá FSF at hava undantaksloyvið at spæla í einum yngri aldursbólkið.
Ein leikari kann bert leika fyri eitt lið pr. aldursbólk. Um so er og tað verður kært, so tapir seinna liðið allar sínar dystir.
Leiktíð
U7 - U9: 10 min. pr. dyst
U11 - U13: 2 x 15 min. pr. dyst
U13: 2 x 20 min. pr. dyst
Allir dystur á sama leikvølli (td. Tórsvølli) verða settir í gongd í senn. Um liðini á einum av dystarvallinum ikki er klár, so verður tann dysturin tað stytri. Um lið ikki eru klár at byrja, tá 2 min. eru farin, verður tað liðið, ið ikki er klárt dømt at tapa dystin.
Vallarstødd
U15 leika 2/3 vølli (16m til 16m),
U13 leika á 1/2 vølli,
U11 leika á 1/4 vølli,
U7 - U9 leika á vølli, sum er áleið 21 x 30m.
Tal av leikararum
Á hvørjum lið kunnu vera fylgjandi tal av leikarum:
U7 og U9: 4 leikarar + 3 møguligir skiftisleikarar
U11: 7 leikarar + 3 møguligir skiftisleikarar
U13: 8 leikarar + 3 møguligir skiftisleikarar
U15: 9 leikarar + 3 møguligir skiftisleikarar
Nýtt verður “flúgvandi útskifting”, tó kann útskifting bert fara fram, meðan steðgur er í dystinum og innskifti leikarin kann fyrst fara á vøllin, tá hin leikarin er farin av vøllinum. Innskiftan fer altíð fram við miðlinjuna.
Skipan av kappingum - 1 Bólkur
Um tað bert er ein bólk leika øll liðini einaferð ímóti hvørjum øðrum, spælt verður ikki enda umfar.
Skipan av kappingum - 2 ella fleiri Bólkar
Spælt verður fyrst eitt innleiðandi bólkaumfar, síðani vera liðini deild í ein A og B kapping, ið verður avgreidd eftir “cup” skipanini. A bólkurin spælur um gull, silvur og bronsu heiðursmerki, meðan B bólkurin spælur um gull og silvur heiðursmerki.
Javnt í stigum / javn í “cup” dysti
Um tað stendur javnt millum tveir ella fleiri lið í stigum, so verður kappingin avgjørd:
1. Málmunur
2. Skotin mál
3. Innanhýsis dystur
Um lið enn standa á jøvnum, verður brotssparkskapping millum liðini. Sparka verða 4 skot pr. lið, um tað enn er á javnum, verður sparka eitt og eitt skot til eitt lið skorar og hitt ikki skorar.
Um javnt er í “cup” dysti verður fyrst spæld longd leiktíð á 5 min. Steðga verður ikki um eitt lið skorar. Um enn stendur á jøvnum verður brotssparkskapping, ið verður avgreidd eins og omanfyri.
Málmaður
Málmaðurin kann í øllum aldursbólkum brúka hendur og “gyppa”. Men í U13 og U15, so er ikki loyvt hjá málverjanum at taka bóltin upp, tá hann verður lagdur aftur til hansara. Troyggjan hjá málverja skal vera annan lit enn hjá útileikarum.
Døming
Dømt verður sambært galdandi fótbóltsreglum. Gul og reyð kort vera tó ikki nýtt í kappingini. Men dómarin kann koyra leikarin út, um tað hendur, so kann leikarin ikki spæla aftur í tí dystinum, men kann spæla næsta dyst.
Rangstøða
Rangstøða verður bert nýtt hjá U15.
Leikarabúnar
Allir leikarar (undantikið málverjin) skulu hava eins troyggjur, sí brot um vestar, um liðini hava eins littar troyggjur.
Allir leikarar skulu hava beinverjar, um ein leikari ikki hevur beinverjar verður leikarin koyrdur av vøllinum. Hetta er galdandi til leikarin hevur fingið beinverjar.
Vestar
Um liðini hava eins littar troyggjur, ella um vandi er fyri blanding av liðum, so skal tað liðið, ið stendur sum úti lið altíð hava vestar. Vestarnir skulu gevast aftur til dómaran, so skjótt sum dysturin er liðugur.
Kærur
Kærast kann bert um fylgjandi brot og skal kæra verða latin kappingarleiðsluni, ið tekur endaliga avgerð, beint eftir dysturin er liðugur:
- Nýtsla av leikarum, ið hava leikt við øðrum liðið í sama aldursbólkið,
- Nýtsla av eldri leikararum,
- Nýtsla av fleiri leikararanum á vøllinum enn loyvt.
Saman við kæruni skal eitt kærugjald á kr. 500,00 rindast. Kærugjaldið verður endurgoldið, um viðhald fast í kæruni.
Dómarans avgerðir, ið eru tiknar í dysti, eru endaligar og kunnu tískil ikki kærast.
Um ivamál eru, so verður útgangsstøðið tikið í vanligu kappingarreglurnum hjá Fótbóltssamband Føroya fyri tann ávísa aldursbólkin.


text:
Ongar vørur
Mynstur kunnu her takast niður sum PDF-fílur.
Ein av vælumtóktu vørulinjunum hjá Navia er sermerkta Bindibókin - ein røð av sniðum og mynstrum, sum eru sett saman av einum toymi av lokalum bindikonum, ið eisini fevna víða um við atliti til egna bakgrund, frá fiskavirkisarbeiðarum til vælútlærdar sniðgevar, eins og aldur, frá 15 til 84. Tær fáa e...
Mynstur kunnu her takast niður sum PDF-fílur.
Ein av vælumtóktu vørulinjunum hjá Navia er sermerkta Bindibókin - ein røð av sniðum og mynstrum, sum eru sett saman av einum toymi av lokalum bindikonum, ið eisini fevna víða um við atliti til egna bakgrund, frá fiskavirkisarbeiðarum til vælútlærdar sniðgevar, eins og aldur, frá 15 til 84. Tær fáa eina ásetta uppgávu, ið síðani verður framleitt við hond. Sniðgeving teirra verður myndað og vald burtur úr til stórframleiðslu eins og seld fyri seg. Mynstrini verða niðurskrivað og umsett til fleiri mál, íroknað danskt, svenskt, enskt og íslendskt. Navia er errið av og leggur dent á at gagnnýta tey evinrík fólkini, sum eru um felagið, runt um alt landið.
Undirbólkar
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum


text:
Dennis Holm, borgarstjóri, heilsaði tórsdagin uppá litavsku heimsstjørnuna, Rūta Meilutytė, sum seinastu vikurnar hevur verið á venjingarlegu í Páls Høll, sum liður í fyrireikingunum til HM.
Dennis Holm, borgarstjóri, segði við Rūta og venjaran, at tað hevur sera nógv at siga fyri Vág og fyri Páls Høll, at ein heimsstjørna kemur á venjingarlegu í Vági – og at vit eru fegin og stólt um, at tit bæði hava valt at leggja leiðina til Vágs.
Rūta segði, at hon hevur verið glað fyri umstøðurnar í Páls Høll, sum eru heilt í topp, og er eisini ófarin av hvussu væl hon er móttikin í Vági sum heild. -Øll eru so sera vinarliga og hjálpsom, og tað eru vit ómetaliga glað um.
Dennis Holm, borgarstjóri, ynskti Rūta Meilutytė og venjaranum bestu eydnu til HM, sum verður í Ungarn í seinnu helvt av juli, og segði eisini, at tey uttan iva hava fingið ein heilt nýggjan fjepparaskara her í Norðuratlantshavi, sum fer at fylgja henni til HM.
Borgarstjórin gav teimum eisini eina lítla gávu frá Vágs Kommunu – bókina Vágur í myndum, sum minni um tíðina á venjingarlegu í Vági, og segði at tey sjálvandi vóru vælkomin aftur til Vágs.
(Japanskt sjónvarpslið, sum fylgir Rūta Meilutytė, var eisini í Páls Høll hendan fyrrapartin)


text:
Orð: Hans Andrias Djurhuus
Lag: Danskt fólkalag
Lítli beiggi, tú mást ikki gráta,
her er nakað, eg skal geva tær.
Hygg ein látipípa, sum kann láta,
hana eg úr sóljukoppi skar.
Og so veit eg eina vakra søgu
um ein raskan drong, ið líktist tær.
Hann gekk upp um fjøllini tey høgu,
gjørdist kongur, víðagitin var.
Lítli beiggi, hesum mást tú trúgva;
tí sjálvt omma segði tað í gjár,
at hon veit ein fisk, ið kann at flúgva,
og ein hest, ið ikki hevur hár.
Mangt er undarligt, tað sigur abbi,
ongan veit eg klókari enn hann.
Veitst tú, hvat hann sá? Ein nakin krabbi
høli sær í eini gággu fann.
Her er látipípan, ið kann láta,
hana eg úr sóljukoppi skar. –
Lát við henni, ikki mást tú gráta.
Lítli beiggi, lat meg hjálpa tær.


text:
Elektron hevur holla vitan innan KT-trygd, ið er fingin til vega við støðugum arbeiði inn KT-trygd í fleiri ár, og vitanin hjá KT-trygdarstarvsfólkunum verður støðugt ment. Harumframt hevur Elektron servitan innan fleiri onnur KT-øki.
Kundarnar, sum vit í dag veita KT-trygdartænastu til, hava vit samstarvað við í fleiri ár.
Í dag verða tað sett stór krøv til øll sum viðgera ella goyma persónsupplýsingar. Krøvini stava frá lógarverki og krøvum frá kundum. Hesi herðast støðugt orsaka av álopum og av nýggjum lógarkrøvum.
Tað krevur vilja og tíð at fáa góða KT-trygd, og hon skal haldast viðlíka. Tí gongur arbeiðið hjá okkum við kundarnar oftast yvir fleiri ár.
Elektron bjóðar seg fram til at hjálpa tykkum við KT-trygd, herundir:
Hevur eitt samstarv tykkara áhuga, eru tit vælkomin til at ringja til okkara fyri at fáa nærri at vita.


text:
Lestrartíð: 3 ár
Umsóknarfreist: Læruplássið ásetur freistina
Skúlabyrjan: næmingatíðin byrjar 1. september
Útbúgvingarstaður: Danmark,F%c3%b8royar
Útbúgvingin fer fram lutvíst á einum apoteki og lutvíst á farmakonomskúlanum í Hillerød í Danmark. Lærlingalønin er sambært sáttmála við Fíggjarmálaráðið og sæst her.
Farmakonom merkir heilivágskønur ella ein, sum tryggjar rætta heilivágsnýtslu. Á útbúgvingini lærir tú um heilsu, sjúku, heilivág og um kundaavgreiðslu. Eisini fært tú dygga vitan um medisinsk og heiliráðfrøðilig fak so sum kropsbygnaðarfrøði, sjúkdómalæru og serstaka heiliráðfrøði.
Tú fært vitan um mentanarlig, sosial og persónlig viðurskifti, sum ávirka títt samband við kundan, og eisini fært tú frálæru í sálarfrøði, samskifti og siðfrøði.
Arbeiðsuppgávurnar sum farmakonomur eru m.a. at:
● vegleiða við dagførdari vitan um heilsu, sjúku og viðgerð
● samstarva við aðrar fakbólkar um heilivágstænastur og kunning
● útinna heilsukanningar
● tryggja framhaldandi rætt vøruúrval
● undirvísa næmingum
● vera verkætlanarleiðari
Útbúgvingin er skipað soleiðis, at skift verður millum verkliga læru á apoteki og skúlagongd á Farmakonomskúlanum.
Samanlagt er skúlagongdin 23 vikur. Skúlaskeiðini eru skipað, við at 7 skeið eru 3 vikur hvør, og 1 skeið er 2 vikur.
Útbúgvingin inniheldur fimm fakøki, sum eru:
● heiliráðsfrøði (m.a. kropsbygnaðarfrøði, lívvirkisfrøði og sjúkdómalæra)
● samfelagsheiliráðsfrøði (m.a. lógarfatan, heilsubúskapur, heilsuframi og sjúkufyribyrging)
● hugvísindi (m.a. sálarfrøði, etikkur, samskifti og námsfrøði)
● fyriskipan og leiðsla (m.a. marknaðarføring, søla, arbeiðsumhvørvi og góðskustýring)
● háttalag
Lærubøkur og frálærutilfar eru ókeypis.
Gymnasial miðnámsútbúgving ella heilsurøktari (stig 2), umframt krøv til ávís fak.
Ein farmakonomur kann starvast m.a. á apoteki, sjúkrahúsi og innan heilivágsídnaðin.
Eftir lokna útbúgving arbeiða flestu farmakonomar í Føroyum á apoteki og eru tí dagliga í sambandi við brúkaran av heilivági og ráðgeva dagliga um rætta nýtslu av heilivági og um sjúkufyribyrging o.a.
Tú kanst eisini arbeiða við m.ø. góðskustýring og eftirliti í heilivágsídnaðinum.
Møguleiki er fyri at taka eftir- og víðariútbúgving, m.a. diplomútbúgving.
Útbúgvingin til Farmakonom er á 5. stigi í donsku góðskingarkørmunum fyri lívlanga læru. Góðskukarmurin gongur frá stigi 1–8 og ásetur tað, ið væntandi fæst burtur úr undirvísingini.
Apoteksverk Føroya – www.apotek.fo
Pharmakon – www.pharmakon.dk


text:
Tíðindi
18. februar 2018
Vit seta sjóneykuna á antihapping, og seta spurning við, hvussu langt vit eru komin. Vit spyrja um empati og empatiskir felagsskapir er íborið. Og vit tosa um smásamfelagið, sum karmur um uppvøkstur, sosialt lív og samleikagerð hjá børnum og ungum.
Steen Hildebrandt, relatiónsserfrøðingur, Helle Rabøl Hansen, serfrøðingur í happing og Erika Anne Hayfield, granskari í smásamfeløgum og føroyskum barnamentanum, koma at halda fyrilestrar hendan fyrrapart.
Aftaná framløgurnar bjóðar Barnabati heimagjørda, føroyska og vistfrøðiliga rabarbusaft. Meðan tit drekka saftina, verður høvi at síggja føroyska fyribyrgjandi tilfarið ímóti happing, sum Barnabati hevur ment í samstarvi við Mary Fonden og Red Barnet. Verkætlanin ber heitið Betri vinir - Fri for Mobberi.
Barnabati arbeiðir við nógvum ymsum verkætlanum, eitt nú barna- og ungdómsráðgevingin “Tú & Eg-Ráðgevingin”, fyribyrgjandi átøkum ímóti happing og at basa støðuni hjá børnum í fátækraváða. Les meira á www.barnabati.fo
Týsdagin 24. apríl kl 9:30 í Norðurlandahúsinum.
Atgongumerkið 350 kr
Savnsmynd.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Gravgangur um heiðurin
Politikkur29-03-2017 - 20:44 - Jóanis Albert Nielsen
Tað kennist margháttligt, nú ávísir limir í samgonguni troka seg fram at miðlamikrofonunum at kunngera, at tey fara at seta krav um hesar og hasar broytingarnar í fiskivinnunýskipanaruppskotinum hjá fiskimálaráðharranum, og at man sanniliga ætlar sær at lurta eftir øllum atfinningunum og tilráðingunum, nú hoyringstíðin er av.
Sum um tað at lurta og ætla at gera broytingar er nakað, sum hesi knappliga hava funnið upp á av sínum eintingum og skulu heiðrast fyri.
Útmeldingarnar eru komnar, áðrenn Høgni Hoydal, fiskimálaráðharri, yvirhøvur hevur havt tíð at nærlisið hoyringssvarini og sjálvur sett út í kortið, hvat eigur at broytast í upprunauppskotinum. Hvaðni minni tíð og møguleikar hava øll onnur havt at kunna seg um tað, sum hoyringspartarnir eru komnir við.
Hoyringsfreistin í uppskotinum til fiskivinnunýskipan var úti á midnátt mánakvøldið, flestu hoyringssvarini eru komin inn til Fiskimálaráðið, men onkur eru eitt sindur seinkað og ikki komin inn enn.
Men áðrenn endaliga tilsnikkingin hjá fiskimálaráðharranum yvirhøvur er byrjað, og endaliga uppskotið sostatt enn er ókent, hevur onkur kortini longu kolldømt tað.
Hoyringstíðin var annars júst ætlað til at fáa lýst allar hugsandi og óhugsandi vansar og fyrimunir við uppskotinum til fulnar, so tað kundi latast í sín endaliga ham áðrenn framløgu í Løgtinginum.
Hetta havi eg sjálvur fleiri ferðir havt frammi, og Høgni Hoydal, fiskimálaráðharri, hevur eisini óteljandi ferðir lagt dent á, at uppskotið um fiskivinnunýskipan skuldi hava fyriskrivaðu hoyringstíðina. Í so máta skuldi ikki víkjast frá nøkrum tíðarfreistum.
Manualin er fylgd út í æsir, og tað er nú, at arbeiðið hjá fiskimálaráðharranum at snikka uppskotið endaliga saman skal gerast liðugt. Nú skulu broytingar gerast í sjálvum uppskotinum, í tann mun hoyringssvar verða tikin til eftirtektar. Síðani verður uppskotið lagt fyri Løgtingið, tástani byrjar tann veruliga politiska viðgerðin av uppskotinum, og tað skuldi verið løgið, um ikki onkur snøgging verður gjørd har eisini.
Fiskimálaráðharrin hevur eisini óteljandi ferðir lagt dent á – í Løgtinginum, á samgongufundum, á innanfloks fundum í Tjóðveldi og í miðlunum – at hann fór at lurta væl eftir øllum, ið sagt varð í hoyringstíðini, og lesa hoyringssvarini væl og virðiliga fyri síðani at taka tær atfinningar og tilráðingar til eftirtektar, sum hann var samdur í fóru at gagna sjálvum málunum við fiskivinnunýskipanini, ella sum fóru at fyribyrgja ótilætlaðar avleiðingar av uppskotinum.
Hetta átti eisini at verið ein sjálvfylgja fyri øll, tí annars var væl sagtans ongin orsøk at senda uppskotið til hoyringar.
Høgni Hoydal hevur heldur ongantíð dult, at tað verður neyðugt at gera broytingar. Hann hevur til dømis sjálvur váttað, at antitrustmørkini og onnur mørk eru til diskussión, um saklig argument eru fyri tí. Og hann hevur eisini sjálvur óprovokeraður víst á ávís vandamál í at skilja veiðirættindi frá stálinum – altso at tað, soleiðis sum upprunauppskotið sigur, fer at bera til at keypa sær kvotur uttan at hava skip. Bert fyri at nevna onkur dømi.
Grundleggjandi hevur fiskimálaráðharrin sagt seg vera opnan fyri broytingum, so leingi bulurin er intaktur og hildið verður fast um fiskivinnupolitisku aðalmálini hjá samgonguni.
Ta áskoðanina havi eg eisini sjálvur.
Sjálvandi eru mørk fyri, hvat kann broytast og hvussu nógv. Tí annars var ongin bulur. Innihald og orðingar í uppskotinum eru nøkulunda upp á pláss, men okkurt kann spískast, annað rundast, og mørk kunnu flytast.
Men enn eigur ongin einsamallur heiðurin fyri nakra komandi broyting ella bara fyri at lurta.
Ingolf S. Olsen
Tjóðveldi, framsøgumaður í fiskivinnumálum


text:
08. Feb 2017
Upp á stovugólv Eitt tiltak, sum dansifelagið Ung í dansi skipar fyri: 18 feb. 2017 Tiltaki verður í Dali, og tað kemur at ganga nakað soleiðis fyri seg: Fólk koma til Dals, har tey verða býtt...
08. Jan 2017
Fríggjakvøldið tann 3. februar fer Bygdafelagið Ljósið at skipa fyri kyndilsmessudansi í Bygdarhúsinum í Haraldssundi. Dansurin byrjar klokkan 22.00. Breyð við føroyskari viðskeri verður at fáa og sodavatn og øl verður til sølu. Øll eru hjartaliga vælkomin Bygdafelagið Ljósið ...
15. Des 2016
Landsdansistevnan fyri børn 2017 Dansifelag tykkara verður við hesum boðið at koma við á landsdansistevnuna fyri børn, ið verður hildin í Sjónleikarhúsinum í Havn leygardagin 11. februar 2017. Byrjað verður kl. 10 og vit enda uml. kl. 15. Stevnan verður...
03. Nov 2016
Sumbiar dansifelag 50 ár........ Nú Sumbiar dansifelag fylti 50 ár, vóru dansifeløgini í Sandoynni – Leikum Fagurt og Stígum Fast – boðin í veitslu saman við skúvoyingum. Vit vóru nøkur og 50, sum fóru at hátíðarhalda dagin saman við sumbingum. ...
03. Nov 2016
Niðanfyri er vegleiðandi skráin fyri dansiveturin hjá Dansifelagnum í Havn í Hornahúsunum. Onnur lættari kvæði verða eisini tikin tá ov lítið er á skrá ella skipari fær forfall. Fríggjakvøldið 7/10, kl. 21:00 Ársaðalfundur Eingin skrá Fríggjakvøldið 21/10, kl. 22:00 Eingin skrá Fríggjakvøldið 28/10,...
06. Okt 2016
Boðað verður frá at aðalfundur hjá Dansifelagnum í Havn verður í Hornahúsunum fríggjakvøldið 7. oktober 2016, kl. 21:00. Skrá sambært viðtøkum felagsins.Umframt vanligu skránna til aðalfundin, verður eisini ein drekkamunnur og høvi verður hjá nýggjum limum at tekna seg. Harumframt verður høvi at skriva seg...
20. Sep 2016
Til øll limafeløgini og umboðsráðslimirnar Við hesum verður boðað frá at aðalfundurin hjá Sláið Ring verður Leygardagin 24. septembur 2016, kl. 12.00 á Fróðskaparsetri Føroya, Føroyamálsdeildin V.U. Hammersheimbsgøta 16. ...
01. Sep 2016
Kvæðaferð við Norrønu 21. – 24. august 2016 til Danmarkar. Tríggjar ferðir hevur Sláið Ring saman við Smyril Line skipað fyri kvæðaferð við Norrønu. Í maj 2012 og 2014 var kvæðaferð til Íslands, og skipið lá á Seydisfirði 1½ døgn....


text:
Út at ferðast?
Prísir fyri nýtslu í útlandinum ella fyri at ringja til útlandið eru ymiskir alt eftir, hvørjum landi tú ert í. Fyri at gera tað einfalt, hava vit deilt heimin í tveir bólkar.
Í fyrra bólkinum kanst tú brúka fartelefonina sum heima, um tú hevur Hey Útlond pakkan til títt hald. Tað merkir, at tú kanst tosa og SMSa frítt og brúka upp til 6 GB/mðr., tá tú ferðast.
Hey Víða Hvar pakkin kann stovnast til títt fartelefonhald til ein fastan mánaðarkostnað. Tú kanst stovna tað, tá tú vilt, og uppsiga tað, tá tú vilt – alt á netinum.


text:
Orð: Sámal á Toftini
Lag: Hallgrim Miðberg
1. Tá sorgir meg níva, eg leiti til tín;
tú sigur jú sjálvur, ja: „Komið til mín!“
Tú okkum í Orðinum lærir so væl:
„Ei óttast tú skalt, tí eg verja teg skal.“
2. Tú sál mína frelsti, eg sigi tær tøkk,
at náði og kærleiki tín til mín røkk,
ja, Son tín tú sendi, í mín stað hann gekk,
hann bardur og sligin á krossinum hekk.
3. Har gavst tú upp andan í syndarans stað,
men, Frelsari, tó fyrst tú fyri teim bað.
Eg takki tær, Jesus, at eisini eg
kann eiga ta vissu, tað var fyri meg.


text:
Frítíðarheimið
Frítíðarheimið í Eysturkommunu lat upp 16. august 2010. Frítíðarheimið er ein samanlegging av Frítíðarskúlanum í Gøtu og Frítíðaransingini í Leirvík. 1. juli 2013 varð frítíðartilboðið fyri skúlaspíran eisini lagt undir Frítíðarheimið á Gásamýri. Stovnurin er kommunalur, stovnssettur sambært dagstovnalógini, sum kom í gildi 1. juli 2000.
Í Frítíðarheiminum er pláss fyri uml. 100 børnum heilan dag.
Frítíðarheimið er fyri børn í Skúlaspíranum og upp til 2. flokk. Endamálið er at geva børnunum ein tryggan og avbjóðandi gerandisdag, heldur sum eitt frítíðartilboð enn ansing. T.v.s. at børnini kunnu, eftir skúlatíð, koma á Frítíðarheimið at hugna sær og spæla saman við øðrum børnum.
Við hesum verður arbeitt við at menna tað einstaka barnið og samanhald barnanna millum ígjøgnum spæl og skipað tiltøk.
Kunning: Gerandisdagurin og praktisk viðurskifti
- Frítíðarskúlin er opin hvønn dag eftir skúlatíð og fram til kl. 17.00
- Frítíðarheimið er fyri børn, sum ganga í skúlaspíranum, 1. og 2. flokki
- Frítíðarheimið er opið allar skúlafrídagar fyri skúlaspíranum frá kl.07.30 – 17.00.
- Avlýsir skúlin skúlagongdina vegna veður, er frítíðarheimið eisini stongt
- Hava børnini frí ella eru sjúk, vilja vit hava, at foreldrini boða frá hesum. Boðini kunnu eisini sendast sum SMS-boð. Skúlaspírin á tlf. 730043, 1. flokkur á 730062 og 2. flokkur á tlf. 730062
- Greið boð skulu vera um heinting av barninum ella um barnið skal ganga heim sjálvt. Tann, ið fer avstað við barninum, skal siga einum starvsfólki frá. Hetta er ein umráðandi partur av tryggleikanum hjá frítíðarheiminum.
- Børnini skulu hava matpakka við hvønn dag, hesin verður etin í skúlanum ella í frítíðarheiminum, alt eftir hvussu leingi tey eru í skúla. Børnini eta millummála í frítíðarheiminum uml. kl. 14.15.
- Frítíðarheimið átekur sær ikki at syrgja fyri, at børnini fara til frítíðarítriv, føðingardagar og annað uttanfyri stovnin. Um barnið kemur aftur í frítíðarheimið eftir tílík tiltøk, vilja vit, at sagt verður frá hesum.
Børnini skulu hava skiftiklæðir í frítíðarheiminum.
- Sjúk børn kunnu ikki koma í frítíðarheimið. Um barn tygara hevur fingið smittuberandi sjúku s. s. eygnabruna, lús, barnaorm, barnasár, hava tit skyldu til at boða stovninum frá, so øll kunnu verða kunnað um viðgerðarhættir.
- Um børnini hava fartelefon við, skal hon vera sløkt, meðan tey eru í frítíðarheiminum. Hon má bert verða nýtt undir serligum umstøðum og í samráð við eitt av starvsfólkunum á stovninum.
Starvsfólk frá Frítíðarheiminum fylgja børnunum til bussin kl. 14.50 og 15.50
Uppsagnartíðin hjá barninum er 1 mánaður, og boðast skal frá hesum innan 1. í einum mánaði.


text:
Orð: Daniel W. Whittle
Lag: James McGranahan
Týtt: Victor Danielsen
1. Eitt undur stórt, at náði tín
kom til mín, syndara,
at kærleiki tín rakk til mín,
at eg fann náðina!
Niðurlag:
Men eg veit, á hvønn eg byggi,
og hetta veit eg, at tú ert mentur
tín vin at verja, varða,
til eg ein dag skoði teg!
2. Eitt undur stórt, eg fekk at sjá,
hvør stór ið synd mín var,
og fann ein hvíldarstað mær tá
við krossins fót hjá tær!
3. Eitt undur stórt, eg trúnna fekk
á Jesu deyð og blóð,
eg, sum so blindur, tryggur gekk,
so stoltur, sterkur stóð!
4. Eitt undur stórt, at nú eg kann
tær líta lív mítt alt
í hendur, Harri, sum meg vann
og hevur meg útvalt!
5. Eitt undur stórt at møta tær
í skýnum skjótt ein dag!
Og kallar deyðin eftir mær,
skal sál mín flyta glað.


text:
í Løkshøll mikudagin 5. apríl, kl. 19:00
ROÐIN-økistænastan skipar fyri áhugaverdum og hugnaligum tiltaki fyri pensjonistar búgvandi í Nes-, Runavíkar- og Sjóvar kommunu.
Tiltakið, sum er ókeypis, verður í Løkshøll mikudagin 5. apríl kl. 19.00
“Úr gomlum goymslum” er evni sum Petur Jacob Sigvardsen, rithøvundur fer at tosa um.
“Rørsla og trivnaður” koma Eyðbjørg Joensen, fysioterapetur og Heidi Johansen, ergoterapeutur at greiða frá.
Sangur v/ Signari í Homrum
Kaffi og okkurt gott afturvið er eisini á skránni.
Hjartaliga vælkomin
Roðin-økistænastan


text:
Samtalan er um merkingina av framsøgnini hjá Paulusi í 1 Kor. 2 um, “einki at vita millum tykkara uttan Jesus Kristus, og Hann krossfestan”, har innihaldið hevur týdningin av LÍVIÐ (sum streymar til okkum í gjøgnum Jesus Kristus) – og ER IKKI bara ein ímynd av krossmerkinum. Jesus er ikki krossfestur ella í grøvini ella á jørðini, men ER upprisin og í Himli og vit liva í og við honum. Tosa eisini um tað ávirkið evangeliið hevði á Paulusar lív, at hann hevði møtt Jesusi, hinum livandi. Umrøða somuleiðis skriftbrotið (2. Kor. 2, 11-12), sum dømi uppá nakað, ið ein kann liva eftir og liva í. (onnur skriftbrot: 1. Kor. 1, 27-31; 2. Kor. 1, 12)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
KUNNINGARSKRIV
Um lesandi ikki megnar at lata Yrv - verkætlanina í 2018 inn til ásettu tíðina, er mannagongdin henda:
- Tann lesandi skal boða vegleiðarum sínum og Paulinu Poulsen, lestrarvegleiðara, frá hesi avgerð í seinasta lagi fríggjadagin 25/5 kl. 12.00. Paulina Poulsen hevur teldupostadr.: paulinap(at)setur.fo
- Avtala verður gjørd við vegleiðara um nær tann lesandi skal lata YRV-verkætlanina úr hendi.
Trý eintøk skulu handast skrivstovuni í pappírsformi, og eitt talgilt eintak, alt savnað í eitt pdf.-skjal, skal somuleiðis latast inn á serstakari stevnu á Moodle.
- Stað og klokkutíð verða kunngjørd seinni.
- Tann lesandi hevur rætt at varðveita sama evni og sama spurdóm, sum hann/hon hevur arbeitt við í vár.
- Tann lesandi hevur ikki rætt til munnliga vegleiðing í sambandi við freistaðu uppgávuna.


text:
Upphiting
byrjar kl.12.00 í morgin í Neistarúminum, við andlitsmáling, ábit o.ø.
Komið øll við, bæði stór og smá og verið í bláum :)
Koyr á Neistin
🔹💙🔹Blátt er gott🔹💙🔹
'
verður
mánadagin 27. Feb. Kl. 17.00
í høllini á Hálsi fyri øll Neistafólk, børn, ung, gomul, alla familjuna.
Komið í høllina og fái eina annarleiðis, hugnaliga og stuttliga løtu saman.
Kostnaður 50kr.
AT HAVA VIÐ:
Breyð við viðskera. Hvør familja tekur so mikið av breyði við, sum tey ætla familjan etur.
Vit sláa tunnu. Luttakararnir verða býttir upp eftir aldri, kattakongar verða kosnir og fáa vinning. Flottasta grýla verður eisini kosin og hevði tað tí verið stuttligt, um tit komu grýluklødd.
Vit gera eitt stórt sjálvtøkuborð við breyðnum, sum tit taka við og eta saman.
Tit fáa eisini sunkist, kaffi, the og køku.
Vit gleða okkum til eina hugnaliga løtu saman
Nevndin - Neistin
Blátt er Gott
Neistin – STÍF
Komið og stuðli okkara monnum í kvøld 08.02.2017
Mennirnir spæla fyrru hálvfinaluna í Faxe kondi steypakappingini í høllini
á Hálsi í kvøld kl. 20.00 móti STÍF
Neistin – STÍF (menn)
Seinna hálvfinalan hjá okkara kvinnum og monnum verður sunnudagin 12.02.2017
Kl. 15.00 Neistin – VB (kvinnur) í høllini á Hálsi
Kl. 19.00 STÍF – Neistin (menn) á Skála
Countrydansur við Bellamy Brothers
Leygarkvøldið 4 feb., verður stórur countrydansur við Bellamy Brothers og Hans Jacob Hjelm við orkestri.
Dyrnar lata upp kl 22.00 og Bellamy Brothers fara á pallin kl 23.00. Aftaná Bellamy Brothers spæla Hans Jacob Hjelm við orkestri.
Bellamy Brothers vóru á klettunum fyri nøkrum árum síðani, og var tá útselt. So tað er at skunda sær at keypa atgongumerki á www.ebillett.fo
ella í Kunningarstovuni í Havn.
Fyrstu 300 atgongumerkini kunnu keypast fyri 300 kr, eftir hetta kosta tey 400 kr.
Áðrenn dansin er tað møguligt at keypa atgongumerki til Bellamy Brothers tiltakið á Hotel Føroyum. Sí kunning www.hotelforoyar.fo
Foreldrafundur
hjá børnum og ungum í Neistanum.
Týsdagin 27. septembur 2016 er foreldrafundur í kantinuni í høllini á Hálsi :
Kl. 18.00-19.00 Mini, U8, U6 og U10
Kl. 19.00-20.00 U12 og U14
Kl. 20.00-21.00 U16, U17 og U18
Møti fjølment
Blátt er gott
Aðalfundur hjá Stuðlafelagnum
Aðalfundur hjá Stuðlafelagnum Neistin verður í Neistarúminum sunnudagin 2. oktobur 2016 kl. 19.00.
Skrá:
1. Val av fundarstjóra
2. Formaðurin greiðir frá farna ári
3. Grannskoðaður roknskapur verður lagdur fram til samtyktar
4. Møgulig uppskot frá nevndini og/ella limum felagsins
5. Val av nevnd og 2 tiltakslimum
6. Val av grannskoðara og tiltaksgrannskoðara
7. Ymiskt
Stuðlafelagið Neistin


text:
Í flestu førum ber til at síggja, um ein termurútur er brostin, men lekin kann eisini vera so lítil, at tú ivast. Døggið kemur og fer, og tú ert ikki vís/ur í, um tað er uttaná rútinum ella millum glaspláturnar. Tað er týdningarmikið, at rútarnir ikki eru brostnir, tí tá bjálva teir ikki so væl. Hvat skalt tú so gera, um tú hevur varðhugan av, at ein rútur er brostin?
Fyri tað fyrsta, so skal rúturin vaskast væl og virðiliga bæði innan og uttan. Síðani skalt tú hyggja væl eftir øllum rútinum í dagsljósi. Ein brostin rútur nýtist ikki at missa alt sítt bjálvingarvirði, men hann sær ikki so penur út við døggi innan. Tá sólin skínur á rútin, kann døggin tó hvørva. Men tað ber til at fáa tað framaftur, um tú sprænir kulda-spray (tað sum ítróttarfólk brúka til viðgerð fyri eitt nú trælær) á vindeygað innan, har tú hevur varðhugan av, at døggin plagar at savnast.
Ein rútur brestir ikki av sínum eintingum. Har er okkurt galið, og tað er eins týdningarmikið at bøta skaða-orsøkina, sum sjálvan skaðan. Ofta er tað rot við botnlistan, sum ger at luft sleppur ímillum inn í rútin. Er botnlistin úr træi, er tað eitt hugskot at velja okkurt annað tilfar, tá tú skiftir hann – t.d. plast ella aluminium.


text:
Framgongd í ferðafólkatølum í oktober
Framgongdin í ferðafólkatølum heldur áfram. Í oktober flugu 23.600 ferðafólk við rutuflogførum og tyrlum tilsamans. Tað eru 7 prosent fleiri enn í oktober í fjør. Higartil í ár hava 258.300 ferðandi flogið við rutuflogførum og tyrlum tilsamans, ið eru 8 prosent fleiri enn sama tíðarskeið í fjør, tá ið 239.100 ferðandi flugu við føroyska flogfelagnum.
Stórur vøkstur í tyrluflutninginum
Í oktober hava tyrlurnar flogið 918 ferðafólk, ið er 91% fleiri enn í oktober í fjør, umframt at bjargingartyrlan hevur havt 85 útkallingar higartil í ár, ið er 16 fleiri enn alt 2015 tilsamans.
Framkomin tøkni tryggjar reglusemið
Við mest framkomnu navigatións-tøknini í Evropa kunnu øll flogførini hjá Atlantic Airways lenda í Vágum í munandi verri sýni, enn nakað annað flogfelag megnar. Íløgan hjá Atlantic Airways í nýggju tøknina, RNP AR 0,1 hevur seinastu trý árini tryggjað ferðafólki munandi hægri reglusemi í Vágum enn árini frammanundan.
”Vit hava áður havt stórar avbjóðingar við regluseminum, tá veðrið er ein avbjóðing; serliga í mjørka. Tí fegnast vit um hesa íløgu, sum tryggjar, at ferðafólk við Atlantic Airways kunnu lenda trygt í Føroyum uttan stórvegis seinkingar,” sigur Jóhanna á Bergi, stjóri í Atlantic Airways.
Brottar viðføristreytir
Á vári 2016 broytti Atlantic Airways viðføristreytirnar galdandi frá 1. november.
Nú kanst tú innskriva fleiri kilo av viðføri, galdandi fyri øll sløg av ferðaseðlum. Harumframt verður tað ókeypis at innskriva barnavognar, umframt at pinkubørn kunnu taka 23 kg. av viðføri við.
Í nýggju reglunum verður farið frá vekt til stykkir av viðføri. Tað vil siga, at ferðafólk framyvir kunnu innskriva ávikavist eitt ella tvey stykkir av viðføri (upp til 23 kg/stk) ókeypis; alt eftir slagi av ferðaseðli.
Føroyar á flog – føroyskt og heimligt
Einasta føroyska flogfelagið, Atlantic Airways, knýtir Føroyar at umheiminum við 11 ferðamálum beinleiðis úr Føroyum: Keypmannahavn, Billund, Aalborg, Bergen, Reykjavík, Edinburgh, Barcelona, Mallorka, Kreta, Lissabon og Gran Canaria.
Atlantic Airways fær Føroyar á flog við 1.450 fráferðum og 1.450 komum árliga. Av teimum eru umleið 820 fráferðir og 820 komur til Keypmannahavnar. Í lágárstíð hevur Atlantic Airways 23 fráferðir um vikuna úr Vágum, og í háárstíð eru 43 fráferðir um vikuna úr Vágum. Atlantic Airways er einasta flogfelag, sum hevur Føroyar sum hornastein. Við okkum verður flogferðin føroysk og heimlig.
Til føroyingin og føroyska marknaðin
Atlantic Airways ynskir at vera fremsta flogfelagið hjá føroyingum. Felagið er kappingarført við góðum prísum, sum eru á stigi við okkara kappingarneytar, og vit arbeiða støðugt við at tillaga okkum givnu treytir at arbeiða undir.
Í løtuni arbeiða vit millum annað við nýggjari bonusskipan, serprísum til ung, lesandi og vinnukundar, umframt at strembað verður ímóti, at treytirnar sum heild kunnu gerast lagaligari hjá okkara ferðandi.
Sól og skíð í vetur
Í desember og januar er Gran Canaria nýtt beinleiðis ferðamál úr Vágum til sól og hita. Enn eru nøkur pláss eftir.
Harumframt ger Atlantic Airways en sertúr til Chambery, størsta skíðøkið í heiminum, 31. januar 2017. Heimferðin verður 7. februar.
Viðmerkingar og fleiri upplýsingar fáast frá Jóhonnu á Bergi, stjóra, á telefon 21 37 30..


text:
M/F Smyril
M/F Smyril er ferðaskip hjá Strandfaraskipum Landsins, sum siglur ímillum Tórshavn og Tvøroyri.
Innihaldsyvirlit
Søga[rætta | rætta wikitekst]
Suðuroy er heldur fjarskotin frá hinum oyggjunum, og tí er tað skilligt, at postflutningur til og úr oynni í gomlum døgum var bæði torførur og óregluligur. Tá ið fríhandilin kom í 1856, vórðu nógvir handlar stovnaðir kring landið, og tað var tí skjótt monnum greitt, at tað kravdist eitt betri postsamband oyggjanna millum, enn tað ið var. Tosað varð aftur og fram um, hvussu hetta skuldi gerast, men tað vóru bert orð.
Smiril I[rætta | rætta wikitekst]
So tóku Mortensens menn á Tvøroyri sær um reiggj og gjørdu sáttmála við Kochum Mekaniska Verkstad Aktiebolag í Malmø um at smíða teimum eitt dampskip til innanoyggjasigling. Tað var tí ein stórhending, tá ið Smiril við froyði frá bógnum 19. desember 1895 kom inn um Høvdan og inn eftir Trongisvágsfirði á síni fyrstu ferð úr útlondum nýkomin av bakkastokki og legði at Mortensens brúgv. Hesin fyrsti Smirilin byrjaði siglingina í januar 1896, og tað var ein kollvelting í føroyska postflutninginum, tí nú komu bæði bløð, brøv og annar postur skjótari út á bygdirnar. Eftir ferðaætlanini hevði Smiril vítt at fara í innanoyggjasiglingini - hann skuldi á hvørja bygd at kalla. Í mai mánaði 1917 seldi A/S J. Mortensens Eft. Smiril til Færøernes Amtskommune. Endaliga skeytið uppá hann fekk Amtskommunan í 1921, og varð hann nú skrásettur í Tórshavn.
Smiril II[rætta | rætta wikitekst]
Í 1931 læt Tingið nýggjan Smiril smíða í Frederikshavn, og hann kom til Føroya í 1932. Tá ið hann kom á Havnina, varð hann móttikin við bæði tónleiki og sangi, og fólk helt hann vera eitt ógvuliga vakurt skip og serstakliga innan við stórari salón, bleytum sofum og stólum. Eisini var ein lítil roykisalón og kahúttir niðriundir til ferðafólkið og á dekkinum til yvirmenninar. Eftir tátíðar krøvum var hetta eitt stásiligt ferðamannaskip, sum sigldi til tær stóru bygdirnar eftir fastari ferðaætlan, sum t.d. Vestmanna, Vágar og onkuntíð Mykines, Nólsoy, Klaksvík og bygdirnar á eystursíðuni á Eysturoy, Sandoy og Suðuroy. Tveir dagar eftir, at hann var komin, varð hann settur í sigling millum oyggjarnar, og sama dag fór gamli Smiril til Keypmannahavnar. Tað var við sorgblídni, at havnarfólk eygleiddu hann, har hann fór suður gjøgnum fjørðin út ímóti Borðuni. Hann hevði tá røkt siglingina millum oyggjarnar í yvir 35 ár.
Smyril III[rætta | rætta wikitekst]
Miðskeiðis í 1960-árunum samtykti løgtingið at byggja nýtt skip til Strandferðsluna, og 14. januar 1967 fór ein nýggjur Smyril av bakkastokki á Tórshavnar Skipasmiðju í Havn (sambært broytingum í rættskrivingarreglunum var stavihátturin nú broyttur frá Smiril til Smyril). Hann tók væl meira av fólki enn tann, ið var undan honum, og var pláss fyri 300 ferðafólkum umborð. Hann hevði so stóran motor, at siglitíðin millum Suðuroy og Tórshavn var bert 3 tímar, og hildu fólk, at hetta var eitt óført framstig. Hesin triðji Smyrilin hevði, í mun til teir báðar fyrru, dieselmotor. Hinir báðir fyrru høvdu dampmaskinu. Hesin Smyrilin var útgjørdur við øllum nútímans navigasjónstólum: radara, automatiskari stýring, o.s.fr. 10 kahúttirnar vóru við tilsamans 30 koyggjum miðskips til ferðafólk. Manningin var 14 og búði har afturi, skipari og yvirmenn frammi í erva. Á ovasta dekki var stór uppihaldssalón við kafeteria, á niðara dekki vóru kahúttirnar til ferðafólk og ein roykisalón tvørtur um alt skipið. Hann var eitt sera sjógott skip, og teir, ið førdu hann, høvdu bara gott at bera honum. Hann hevði einki hvalabak framman, so at fordekkið borðfyltist viðhvørt, tá ið hann fekk onkran sjógvin oman yvir seg, men var sum heild eitt róligt skip, ið bar seg væl í sjónum. Smyril varð settur í Suðuroyðarsiglingina og suðuroyingar vóru væl nøgdir við, at ferðin norður um fjørð nú einans tók 3 tímar og ikki sum áður 4. Sum nakað nýtt kundi hesin nýggi Smyrilin flyta nakrar fáar bilar millum oyggjarnar. Hann hivaði einar 4-5 niður í lastina, men tá máttu teir ikki vera ov stórir. Ein bilur varð settur á dekkið, hvørjumegin lastalúkuna og ein á sjálva lúkuna, men tað kravdi gott veður, um bilarnir ikki skuldu koma at liggja undir í sjóroki. Hesin bilflutningur vant so nógv upp á seg, at tú skuldi vera heppin at fáa bilin við, um tú ikki hevði biðið um pláss frammanundan.
Smyril IV[rætta | rætta wikitekst]
Tey, ið vildu hava bil við, tá ið tey ferðaðust millum Tórshavnar og Suðuroyar, gjørdust alsamt fleiri og skjótt var monnum greitt, at neyðugt var at útvega størri skip, ið kundi flyta nógv fleiri bilar og fólk á Suðuroyarleiðini. Tað bar á, at trongligt var umborð, og tá ið fólk og bátar skuldu flytast til tær ymsu stevnurnar kring landið, var hann mangan ov lítil. Tosað varð aftur og fram um hetta, og ymsar vóru meiningarnar, onkur vildi byggja skip, og onkur vildi keypa skip. Í 1975 var so 6 ára gamla ferjan Morten Mols keypt frá Molslinjen, og tað var eitt stórt og prýðiligt far afturímóti Smirlunum, ið verið høvdu frammanundan. Smyril varð beinanvegin settur í innanoyggjasiglingina (og uttanlandssigling !), og hetta var nakað heilt nýtt fyri suðuroyingar at sleppa norður til Havnar um morgunin og suður aftur um kvøldið. Nógv varð tosað um hetta skip í fyrstuni, sum t.d. um tað var egnað til sigling í okkara sjógvi ella ikki, so flatbotnað, sum tað var. Ikki skal dyljast, at illa rullaði tað í ringum líkindum og fór nakað langt viðhvørt. Men síðani stabilisatorarnir vóru settir í Smyril, er hann eitt heilt annað skip. Hann er farin mangan ringan hesi 23 árini, síðani hann kom til Føroya, og ógvuliga sjáldan hevur hann avlýst nakra ferð fyri veður. 4. Smyrilin siglir enn.
Smyril V[rætta | rætta wikitekst]
7. november 2001 varð uppskot til løgtingslóg lagt fyri tingið um at fáa nýggja suðuroyaferju. Eftir tíðarætlanini í løgtingslógaruppskotinum skuldi ferjan handast Strandfaraskipum Landsins seinast mitt í ella síðst í 2004. Skipið er seinkað nakrar ferðir av ymsum orsøkum. Men við tí, at landsstýrismaðurin Jógvan við Keldu og José Luis Álvarez, skipasmiðjustjóri á skipasmiðjusamtakinum IZAR, hava gjørt ískoytissáttmála til sáttmálan um smíðingina av Smyrli, er nýggj freist sett til 15. oktober 2005. Seinkingar kosta Strandfaraskipum dýrt, tí gamli Smyril skal haldast í sigling longri. Fleiri seinkingar merkja tí fíggjarligar revsingar til skipasmiðjúsamtakið IZAR. Eftir heimasíðuni hjá Strandfaraskipum Landsins, eitur nýggja skipið Smyril. Vanliga verður skipið nevnt Nýggi Smyril' og verandi skip nevnd Gamli Smyril. "Nýggi Smyril" er sniðgivin av kendu donsku rágevandi skibsverkfrøðinga fyritøkuni Knud E. Hansen A/S
Keldur[rætta | rætta wikitekst]
- ↑ "Particulars of ship stations - Smyril". International Telecommunications Union. http://www.itu.int/cgi-bin/htsh/mars/ship_detail.sh?lng=en&1755875. Heintað October 2010.
- ↑ Faktaomfartyg.se. "Faktaomfartyg.se - Smyril (2005)". http://www.faktaomfartyg.se/smyril_2005.htm. Heintað October 2010.
Útvortis ávísing[rætta | rætta wikitekst]
- Faroestamps.fo - Smiril-Smyril (kelda, public domain)
- SSL.fo - M/F Smyril
- SSL.fo - Nýggja Suðuroyarferjan
- Portal.fo, 5.9.2005: "Ætla at nýggi Smyril skal vera liðugur um 17 dagar"
- Portal.fo, 29.9.2005: "Nýggi Smyril fingið føroyskt flagg á hekkuna"
- Tinganes.fo, 15.10.2005: Røða løgmans við móttøkuna av nýggja Smyrli
- Smyril I-V


text:
Stjórnarskipanin fær vónandi eina virðiliga viðgerð
Dan Klein --- 06.09.2017 - 08:07
STJÓRNARSKIPAN: Vónandi eydnast tað at finna eina breiða semju, sum eisini umfatar Sambandsflokkin, sigur løgmaður millum annað í í einum § 52a fyrispurningi.
Tað er okkara mál og mín vón, at uppskotið fær eina virðiliga og ikki minst uppbyggjandi viðgerð. Tað svarar løgmaður millum annað í einum § 52a fyrispurningi frá Bárði Nielsen, løgtingsmanni hjá Sambandsflokkinum.
"Uppskotið um Stjórnarskipan Føroya verður latið Løgtinginum í næstum. Eftir ætlan fer uppskotið í eina grein 25 nevnd, har umboð fyri allar flokkar verða umboðað. Vónandi eydnast tað at finna eina breiða semju, sum eisini umfatar Sambandsflokkin. Okkara partur skal ikki liggja eftir," svarar løgmaður millum annað.
Um § 52a fyrispurningar í tingskipanini
Løgtingslimir kunnu sambært § 52a í tingskipanini seta landsstýrisfólkunum og løgmanni stuttar skrivligar spurningar, sum ikki eru settir á annan hátt, um almenn viðurskifti. Hesir skulu verða svaraðir í seinasta lagi 10 yrkadagar eftir, at spurningurin er latin inn, ella skal við skrivligari grundgeving boðast frá, at spurningurin verður ikki svaraður. Hesir spurningar verða ikki viðgjørdir í tinginum.


text:
Orð: M.S. Viðstein
Lag: Johannes Torrild
1. Hin tíðin, ið rann,
hin tíðin sum svann,
so djúpt hevur sett síni merkir,
har illgongt var, ruddað er, – grønskandi kann
ein nú síggja vøllir, ein aldri fyrr fann,
geva vón, at vit nú standa sterkir.
2. Og minnast vit sólina, tá ið hon hvarv
og glæmu um fjallatind setti,
hon lýsti sín frið á hitt harðvunna starv,
ið føroyingar fingu frá fedrum í arv,
tað gav vón – mangur kroykin sær fetti.
3. Teir garpar her stríddust í síðstlidnu øld,
í aldanna hav rann burtur,
teir tóku tey tøk, og teir reistu tey tjøld
og eldkveiktu sál, ið var stirvin og køld,
tí her nú vaksa blómur og urtir.
4. Tøkk fái tit allir, ið stríddust so hart
og harðastu tøkini tóku,
tit stóðu í skúmandi ódn, beiskt og bart,
um menn vildu køva tað, tykkum var kært,
ristu dygt tit teir stóru og klóku.
5. Og stríðast vit enn á tí somu leið,
har tit róðu andstreymin stranga,
í fylking vit mennast, tá svitast tað ei,
at vit vinna áfram, og gøta er greið,
bert um sameind í fylking vit ganga.


text:
Óndskapurin
Óndskapurin (upprunaheiti: Ondskan) er svenskur filmur frá september 2003. Filmurin byggir á bókina hjá Jan Guillou, sum eisini var upprunin til leikin "Óndskapurin", sum varð spældur á Gamla Meiarínum í 1999. Svenski filmurin fekk virðisløn í Svøríki og varð eisini innstillaður til ein Oscar. Leikrit: Hans Gunnarsson og Mikael Håfström eftir skaldsøgu hjá Jan Guillou. Leikstjórn: Mikael Håfström.
Søgugongd[rætta | rætta wikitekst]
Svøríki í fimtiárunum. 16 ára gamli Erik Ponti verður illa viðfarin bæði heima og í skúlanum. Tá hann verður vístur úr skúlanum orsakað av bardaga, verður hann sendur á kostskúla. Nú heldur hann, at hann kann byrja av nýggjum, men so verður ikki. Á kostskúlanum er harðskapurin meira umfatandi, og hann er skipaður undir heitinum "kammeratuppaling".
Leikarar[rætta | rætta wikitekst]
- Erik Ponti: Andreas Wilson
- Pierre Tanguy: Henrik Lundström
- Otto Silverhielm: Gustaf Skarsgård
- Marja: Linda Zilliacus
- Dahlén: Jesper Salén
- Johan: Filip Berg
- Von Schenken: Fredrik af Trampe
- Karlberg: Richard Danielsson


text:
Fólkaheilsuráðið stuðlar heilsurenninginiÍ sambandi við, at Tórshavn Marathon er á skránni nú leygardagin 7. juni, skipar Bragdið fyri eini heilsurenning, sum Fólkaheilsuráðið stuðlar.
Teinurin, ið runnin ella gingin verður, er fimm kilometrar, og vegirnir eru stongdir, so ongir bilar koyra á teininum. Trýst her fyri at síggja teinin. Byrjan og endi er á Vaglinum, har eisini marathonrennararnir koma á mál.
Heilsurenningin er ikki ein kapping, men eitt rørsluátak, sum er ætlað øllum. Ungum, eldri, skjótum og minni skjótum.
Fólkaheilsuráðið letur luttøkuskjal til tey, ið eru við í heilsurenningini.
Byrjað verður kl. 11, og tú kanst melda til her.
Eisini ber til at melda til í básinum hjá Bragdinum í SMS frá kl. 12 til 19 fríggjadagin og í Snarskivuni frá kl. 8 leygarmorgunin.
Kostnaðurin fyri luttøku er 50 kr.


text:
Tíðindaskriv
19.06.2017 - 11:02
Tíðindi > Samfelag & Politikkur > Uttanríkismál
Ilya Shestakov, russiskur varalandbúnaðarmálaráðharri og ráðharri fyri fiskivinnu og alivinnu, og frú Regina G. Shestakova koma á almenna vitjan í Føroyum seinnapartin í dag.
Fyri teimum standa Høgni Hoydal, fiskimálaráðharri, og frú Hildur Hermansen sum vertir.
Seinnapartin í dag gongur leiðin út í Mykines, har bygdin verður vitjað. Eisini verður ein útferð gjørd út í Lamba og Mykineshólm at njóta vøkru føroysku náttúruna.
Í morgin fer Ilya Shestakov at hava fundir við ávikavist Poul Michelsen, uttanríkis- og vinnumálaráðharra, Høgna Hoydal, fiskimálaráðharra og Aksel Vilhelmson Johannesen, løgmann.
Um middagsleitið í morgin verður tíðindafundur við Ilya Shestakov og Høgna Hoydal.
Týsdagurin endar við almennum døgurða í Kirkjubø, har Høgni Hoydal og frú Hildur Hermansen vera vertir.
Mikudagurin fer allur til at vitja føroyskar fyritøkur innan fiskivinnu og alivinnu. Vitjað verður hjá Hiddenfjord, JFK, Havsbrún, Pelagos og Bakkafrost. Umframt føroyska og russiska fiskimálaráðharran við frúum, luttaka eisini Poul Michelsen og Mikhail V. Vanin, russiskur sendiharri.
Mikudagurin endar við einum døgurða í Runavík, har Torbjørn Jacobsen, borgarstjóri og føroysk vinna vera vertir .
Russiska sendinevndin, sum telur 17 fólk tilsamans, fer aftur av landinum hósmorgunin.


text:
Jarðskjálvtin í Sendai 2011
Jarðskjálvtin í Japan var 11. mars í 2011 kl 05:46 UTC. Skjálvtin máldi 9,0 á Richter-stiganum. Jarðskjálvtin, sum var tætt við Tōhoku, hevði miðdepil einar 10 kilometrar undir havbotninum. Jarðskjálvtin kom bæði við eini stórari tsunami, ið skolaði túsundtals heim vekk og drap fleiri túsund fólk, og eisini eini stórari kjarnorkuvanlukku. Hann var fríggjadagin tann 11. mars 2011 kl 14:46 (føroyska tíð).
Túsundtals fólk hava mist heimið, túsundtals fólk hava mist síni kæru, túsundtals fólk eru vekk í øllum rokanum, og túsundtals fólk eru deyð. Myndugleikarnir í Japan siga, at jarðskjálvtin og flóðaldan hava kravt í minsta lagi 15 554 mannalív [1]. Men myndugleikarnir stúra fyri, at nógv fleiri eru deyð. Tað vátta japansku myndugleikarnir í mars 2011. 22 598 fólk eru annaðhvørt staðfest deyð, ella eru ikki komin afturíaftur, eftir jarðskjálvtin og flóðalduna. Borgarstjórin í havnabýnum, Ishinomaki, sigur við tíðindastovuna Kyodo, at bara í Ishinomaki eru út við 10 000 fólk ikki komin afturíaftur [2].
Reyði Krossur Føroya hevði í mars 2011 fund, har tosað varð um, hvat kann gerast fyri at hjálpa Japan eftir jarðskjálvtan og flóðalduna fríggjadagin.


text:
Guð er ikki til: Takk og lov fyri tí! – Partur 1.
Her er mín vitnisburður. Ein frágreiðing um hvussu eg kom til frelsu – frá kristindómi. Hetta er ein stutt lýsing um hvussu eg varð uppdrigin kristin, livdi eitt hálvgum kristiligt tannáringa-lív og til endans forkastaði eina religión, sum eg meti hevur stolið nógv gleðis-ár frá mínum barndómi. Misskil meg ikki; eg eri glaður fyri tað uppalingina eg havi fingið, og eg havi tikið alt eg havi upplivað til mín og lært av tí. Tað ringa sum tað góða. Hetta eru tær hugleiðingarnar eg havi gjørt mær um hvussu alt hetta hevur formað meg til tann eg eri í dag.
Eg varð føddur trý ár áðrenn mamma og pápi vóru gift. Mamma baptist, pápi kirkjufólk. Eg varð doyptur. Vit búðu í Runavík saman við ommu, abba, langommu og pápabeiggjum. Fyrsta minni eg havi, er at berjast við granna mínum í einum sandkassa uttanfyri teirra hús. Eg vann, haldi eg. Tá eg var umleið fimm ára gamal, hevði pápi bygt eitt hús longri úti á Saltangará. Vit fluttu hartil. Eg var eitt barn sum hevði tað best við at spæla úti og dugdi óluksáliga væl at spæla Amiga og Commodore 64, og dámdi væl at hyggja eftir VHS bondum og lesa bøkur. Tað mesta av hesum gjørdi eg einsamallur. Tað hevði so við sær at eg hugsaði sera, sera nógv. Hetta serliga tá eg var úti í náttúruni, har eg hevði tað best, og ongin kundi órógva mínar tankar. So, man kann siga at eg longu var blivin smáfilosofiskur sum piltur. Eg spurdi nógvar spurningar, sum børn flest gera. Mangir av mínum spurningum snúði seg um hvat ting vóru og hvat goymdi seg aftanfyri eitthvørt. Til dømis spurdi eg oftani mammu mína um hvat var inni í nøkrum “spøkilsishúsum” í Runavík sum høvdu staðið tóm í fleiri ár, ella hvat var undir øllum dekslunum í vegnum/fortovinum ella bara hvat teir løgnu gulu páhengs-vognarnir hjá kommununi vóru. Svarið var sum oftast: Har býr illimaður. Tað er ikki ringt at rokna út, at hetta var bert fyri at verja meg frá at koma til skaða, og ikki fara har sum eg ikki burdi farið. Allarhelst onkuntíð eisini tí at mamma nokk ikki hevur vitað tað veruliga svarið. Man kann gita seg til, at hetta er mátin hennara ættarlið er uppdrigið sum konservativir baptistar í Klaksvík – at merkja tað ókenda sum (more…)


text:
Sambżliš į Bįršarflųtti er partur av eind 11 ķ Trivnašardeplinum.
Samband fęst viš eindarleišsluna her
Sambżliš heldur til į Bįraldarbrekku ķ Vįgi. Į sambżlinum bśgva borgarar viš menningartarni. Borgararnir hava hvųr sķtt kamar. Harumframt hava teir atgongd til felags kųk, stovu, baširśm og vaskirśm.
Ķ arbeišinum į sambżlinum veršur dentur lagdur į at skapa eitt gott og trygt heim, og viš stųši ķ tķ einstaka borgaranum at menna fųrleikarnar hjį viškomandi. Borgararnir eru eftir fųrimuni viš ķ hśsliga arbeišinum at gera mat, vaska klęšir, gera reint og keypa inn.
Gerandisdagar eru borgararnir til arbeišis ķ virknis- ella verkstašstilboši.
Ķ frķtķšini taka borgararnir lut ķ ymiskum virksemi ķ fųroyska samfelagnum, sum t.d. ķ kvųldskśla og feršast ymsastašni ķ Fųroyum og uttanlands.
Vakjandi nįttarvakt er į sambżlinum.
Sambżliš į Bįršarflųtti
Bįraldarbrekka 4
900 Vįgur
Tlf. 374074/297814
Teldupostur: sambylida@av.fo
Dagført tann 14-12-2017


text:
Meðan finski filmurin Little Wing (Selma Vilhunen) vann stóru norðurlendsku virðislønina í Helsinki, varð danski filmurin Charmøren, sum er um ein iranskan flótta í Danmark, kosin hin besti á 59. norðurlendsku filmstevnuni í Lübeck, har føroyskur filmur eisini varð umboðaður. Omanfyri er danski leikstjórin, Milad Alami, avmyndaður á tokstøðini, eftir at hann leygarkvøldið fekk NDR Filmpreis fyri fyrsta filmin í spælifilmslongd. Ardlan Esmaili spældi iranski flóttin.
Hin stóri vinnarin á filmstevnuni í Lübeck var norska Iram Haq, sum vann tvær virðislønir fyri Hva vil folk si? Onnur var áskoðaravirðisløn frá avísini Lübecker Nachrichten. Iram Haq fekk eisini virðisløn í Lübeck fyri fyrra filmin Jeg er din (2013), sum Norðurlandahúsið vísti tað árið. Her er norski leikstjórin, sum eins og kvinnuligi høvuðsleikarin í virðislønta filminum er av pakistanskari ætt, avmyndað í samrøðu við sjónvarpið hjá NDR í gongini í sjónleikahúsinum í Lübeck, har virðislønarhandanin fór fram.
Upplatingarfilmurin var hin svenski ungdómsfilmurin Dröm vidare, sum Rojda Sekersöz, ið sæst til høgru, leikstjórnaði, meðan Evin Ahmad, ið sæst til vinstru, hevði høvuðsleiklutin í. Ein frálíkur filmur um kriminalitet og samanhald millum gentur. Evin Ahmad spælir eisini Hamlet og er beint nú aktuell við bókini En dag ska jag bygga ett slott av pengar.
Bløðini í gamla Hansabýnum vóru á einum máli um, at tiltakið og serliga virðislønirnar á norðurlendsku filmsstevnuni vóru ein sigur fyri flóttafólkaspurningin, sum er eitt eymt mál í Týsklandi í hesum tíðum.
Men tað vóru ikki bara norðurlendskir leikstjórar við knýti til fremmand lond, sum fyltu týsku bløðini. Eisini okkara egni Sakaris Stórá var at síggja í bløðunum. Sjálvan virðislønardagin, leygardagin, var hann hann hin einasti, ið varð umrøddur í egnari grein.
Sjálvur slapp eg at sita við síðuna av leikstjóranum, tá fyrstu filmsýningar vóru á festivalinum. Ingun tók festligu myndirnar.
Eftir høvussýningina vóru Q&A, questions and answers, sum ein væl uppløgd og informerað Susanne Klische skipaði fyri á enskum, har Sakaris briljeraði og fekk allan biografsalin at halda ondini, so undirhaldandi var hann. Sakaris upplýsti við sama høvið, at hann var farin undir næsta spælifilmin, sum revolves around a fish factory, sum hann segði. Ingun í Skrivarastovu sæst til høgru og til vinstru sæst kendi framleiðarin Katja Adomeit, sum er fødd í Lübeck, men arbeiðir í Keypmannahavn.
Eftir týsku frumsýningina er siður, at leikstjórin skrivar á høvuðsplakatina, sum er við inngongdina í biografinum.
Nú vóru allir framleiðraranir møttir, eisini Jón Hammer, sum starvast hjá Zentropa. Við konu og dóttur vóru tey komin í bili til Lübeck. Frá vinstru eru tey Katja Adomeit, Sakaris Stórá, Ingun í Skrivarastovu og Jón Hammer. Á niðaru myndini sæst, at tey hava longu havt arbeiðsfund.
Uttanfyri mótmæla trý fólk at ein føroyskur filmur verður vístur, tí har drepa tey grind. Eingin gevur teimum gætur. Ein myndamaður spyr um eg veit, hvat hetta er. Jú, hatta er úr mínum heimbýi, sigi eg, og vit tosa um at slakta bløðandi dýr undir opnum himni. Ja, men pent er tað ikki, sigur fotografurin. Eg kann bara yppa øksl.
So vórðu stundir at vísa filmin fyri skúlanæmingum, sum flestu vóru í aldrinum 15 til 17 ár. Fyriskipari og leiðari í víðfevndu skránni, sum hevði heitið Kinder & Junge Programme, er hvørt ár hin fryntliga Franziska Kremser-Klinkertz. Hon duldi ikki fyri, at hetta var hennara yndisfilmur, hóast hon ikki gjørdi av, hvussu virðislønir vórðu skiftar út á ymsu filmarnar. Hon nevndi týðuliga samstarvið millum leikstjóra og fotograf, og so kvinnuligu høvuðsleikararnar, ósminkað, rátt og ótilgjørt, men tó róligt sum havið. - Og so er tað ein rár hending, ógvuliga rár, at ein nýggjur filmur í spælifilmslongd kemur úr Føroyum, segði hon og vónaði, at spírandi filmsumhvørvið fóra at spretta og senda teimum í Lübeck nógvar filmar framyvir.
Uttanfyri fekk eg høvið at avmynda Sakaris og Ingun framman fyri skúlabiografinum Filmhaus.
Millum mongu gestirnar var íslendski leikstjórin Hafsteinn Gunnar Sigurdsson, sum sýndi Undir trénu og lýsti grannalagsfilmin sum ein krígsfilm. - Øll kríggj byrja við grannaklandri, sum í hesum dømi, har grannar fara at klandrast og tað endar heilt galið. Ein gerndislig men svørt grannalagssøga, sum lýsur hvussu øll kríggj byrja. Og so hevur Huldar Breiðfjørð skrivað søguna. Hann var í Føroyum og skrivaði søgur fyri útvið tíggju árum síðan og sæst á niðaru myndini, sum eg tók á sama stað í 2014.
Eftir sýningarnar eru hópin av tiltøkum í býnum, har fleiri kirkjur eru við. Her er tað tónaskaldið hjá Sakaris, Povl Kristian, sum saman við øðrum skipar fyri konsert í stóru Sct Petri kirkjuni, har havið brýtur gjøgnum bæði rúm og altar afturvið livandi ambient tónleiki. Hugtakand!
Og so er nátt og fullmáni og allar orsøkir at vara seg fyri mannvargum. Ikki minst tí, at mín avgjørdi yndisfilmur í ár var svenski Korparna, sum var fyltur av ófrættakendum merkjum, omen, um ein fallandi garð hjá einum óðum bónda á bygd í Svøríki í sjeytiárunum, har illa gongst at fáa sonin at taka við. Hann er mítt fremsta viðmæli í ár.
So er morgun aftur og stundir at síggja býin í morgunljósi. Her er tað eyðkenda borgargrindin, Holsteintor, sum stavar frá 1464.
Byggilistin og søgan, serliga markið millum gamalt og nýtt, bombað og óbombað, er spennandi at síggja í Lübeck.
Arbeitt verður av einslistum at varðveita vøkru fasadurnar við ánna Trave. Her eru átta arbeiðsmenn á rað.
Men eisini á gonguteigunum eru húsasøgur at síggja. Søgur, sum lokal fólk eru fegin um, tí nógv vilja gloyma fortíðina, nú trýst er á samfelagsskipanina, siga tey. Politikarar fáa góða undirtøku, tá teir peika á flóttar og geva teimum skuldina fyri at stjala arbeiði, fyri yvirgang og fyri miðvíst at avkristna landið og oyðileggja øll hevdvunnin heimlandsvirði. Tað er sum Facebook í Føroyum. Tá er gott at hava minnissteinar, sum hesar, siga tey, eg práti við.
Jólini er byrjað í marsipanhúsinum hjá Niederegger mitt í býnum yvir av ráðhústorginum.
Vit takka Florian Volmers og Linde Frölich fyri gott úrval av filmum og eina framúr tænastu altíð at hava Føroyar og føroyskan film í huga, eisini tá hin 60. filmsstevnan verður hildin næsta ár. Fyrsti útlendski gestur í Geytadómsnevndini hjá Norðurlandahúsinum var júst Linde í 2012. Og longu í 1980'unum hevði gamla Filmsfelagið, sum tá var, eitt tætt samstarv við filmstevnuna í Lübeck.
So eru stundir at venda heim eftir eina innihaldsríka feriuviku í Lübeck. Umframt at síggja nógvan nýggjan norðurlendskan film, er tað spennandi at raka eitt mark fyri, hvussu nógvan film tú nært at síggja eftir einum degi. Kanska fimm, innan tú kemur í eitt film-mode, har tú gongur inn og út av filmum, sum yvirskipað er ein stórfilmur við frábrigdum. Fimm um dagin, tað er gott, tá tú ert í feriu, filmsferiu. Takk til Norðurlandahúsið fyri høvið og møguleikan. Men sjálv ferðingin er eisini ein uppliving Her eru tað Ingun og sveisiska Rachel Kunstman, sum er á Interrailferð og vil hoyra um film og Føroyar. Hon er 19 og hevur verið á bóndagarði í Finnlandi, tí hon fer at lesa umhvørvisverkfrøði í Zurich næsta ár.
Í taksabilinum til Føroyaflogfarið á flogvøllinum í Kastrup lurtar sjaførurin eftir eini tíðindasending og spælir síðan eksotiskan tónleik, sum hann týðuliga elskar. Eg spyrji hvaðani tónleikurin er. - Úr mínum heimlandi, Pakistan, sigur sjarmørsjaførurin. Heima er samdrigið.